Richard Sorge – James Bond Versi Soviet

“Hitler merupakan seorang penjenayah. Tapi Stalin akan ajar dia cukup-cukup. Kita akan tunggu dan lihat!” Itulah luahan Richard Sorge kepada rakan-rakannya di sebuah bar di Tokyo bila berita Operasi Barbarossa dilancarkan pada musim panas 1941. Dan semasa berbual dengan rakan merangkap duta Nazi Jerman ke Jepun, Eugen Ott di telefon, beliau menambah, “Kita akan kalah!” Pada sesiapa yang mendengar keluhan sebegini, pasti menyangka Sorge hanyalah seorang lagi pegawai Nazi. Hakikatnya, lelaki inilah yang menjadi salah satu inspirasi Sir Ian Fleming untuk watak perisik British James Bond kerana berkhidmat sebagai perisik Soviet.

Siapa sebenarnya lelaki yang dianggap perisik paling hebat oleh Fleming semasa Perang Dunia Kedua (WWII) ini? Yang pasti jika melihat latar belakangnya, lelaki ini memang dilahirkan sebagai perisik. Sorge yang lahir di selatan Rusia pada tahun 1851 merupakan anak kepada seorang jurutera Jerman dan seorang wanita Rusia. Tak lama selepas itu, mereka sekeluarga berpindah ke Jerman di mana beliau dibesarkan dalam persekitaran kelas pertengahan atasan.

Semasa Perang Dunia Pertama tercetus, Sorge berada di medan perang dan tidak bernasib baik kerana terkena serpihan peluru artileri yang dilancarkan pihak musuh. Kecederaan yang dialaminya menyebabkan beliau terpaksa berjalan tempang sepanjang hayat. Tetapi pada masa itu juga, Sorge turut diperkenalkan dengan komunisme dan Marxisme terima kasih kepada hubungannya dengan seorang jururawat yang merawatnya ketika itu.

Dan untuk baki perang, beliau menghabiskan masa mempelajari ekonomi dan berjaya mendapat Doktor Falsafah dalam bidang ekonomi dari Universiti Hamburg pada tahun 1919. Pada masa itu juga, perangai hidung belang Sorge terserlah bila menjalin hubungan sulit dengan isteri pensyarahnya, Christiane Gerlach dan berjaya menyakinkan pensyarahnya untuk menceraikan Christiane. Kedua-duanya berkahwin pada tahun 1921 tetapi berpisah pada tahun 1929.

Selepas tamat perang, semua parti politik di Jerman secara agresif mempromosikan agenda parti mereka termasuk Parti Komunis Jerman. Dan ini mendorong Sorge memanifestasikan kepercayaannya secara rasmi dengan menyertai parti berkenaan. Tetapi aktiviti komunismenya itu menarik perhatian pihak berkuasa dan memaksa beliau melarikan diri ke Rusia.

Di situlah, Sorge berkhidmat di bawah Jawatankuasa Komunis Antarabangsa (Comintern) sebagai pegawai perantara dengan parti-parti komunis luar negara. Selepas lima tahun berada di Rusia, unit perisikan Rusia GRU merekrutnya sebagai perisik dan menugaskannya di China. Arahan mereka mudah saja, kaji peranan politik dan ketenteraan yang berkait dengan kedudukannya serta mempelajari asas-asas perisikan itu sendiri. Dengan rupa yang tampan bak bintang filem, Sorge berjaya menarik perhatian seorang pelajar drama bernama Katya Maximova dan selepas beberapa tahun di China, mereka berkahwin pada tahun 1933.

Selepas berjaya menguasai Manchuria dan menabalkan Maharaja Pu Yi sebagai pemerintah proksi mereka, langkah Jepun itu nyata merungsingkan Moscow kerana bimbang sasaran seterusnya ialah kawasan Soviet di Timur Jauh. Justeru, tugasan Sorge seterusnya ialah menubuhkan sebuah rangkaian perisikan Soviet di Jepun dan mengintip sebarang maklumat yang berkait dengan Soviet. Untuk mengelakkan samarannya diketahui oleh pihak berkuasa terutama Kempeitai, Sorge menggunakan samaran sebagai wartawan. Dan bagi membina kredibilitinya sebagai individu yang boleh dipercayai Nazi Jerman, beliau kembali ke Jerman dan mereka satu cerita yang menarik perhatian seorang editor akhbar. Dari situ, editor berkenaan menghantar surat pengenalan kepada bakal duta Jerman ke Jepun, Kolonel Eugen Ott yang berkhidmat sebagai atase tentera di Tokyo.

Selepas tiba di Jepun pada September 1933, Sorge membina kredibilitinya sebagai pakar hal ehwal Jepun dengan artikel-artikel yang bersifat tuntas dan padat. Dan bila menjadi ahli parti, beliau mempunyai akses kepada kedutaan Jerman terutama pegawai diplomat seperti duta Jerman ketika itu, Herbert von Dieken yang menghargai nasihat dan kepakarannya itu.

Di sebalik samaran itu, Sorge bukanlah seorang penyokong Nazi sejati dan secara terbuka menyuarakan ketidakpuasan hatinya terhadap sesetengah dasar dan kebodohan pemimpin parti tersebut. Jika anda merasakan itu boleh menimbulkan syak wasangka, jawapannya salah. Sebaliknya, pandangan Sorge dianggap sebagai seorang cendekiawan dan patriot yang tahu apa yang dikatakannya itu. Dan samarannya turut dibantu dengan perangai kaki botol dan kaki perempuannya, yang mencipta persepsi mustahil lelaki sebegini seorang perisik.

Pada Oktober 1934, Ott menjemput Sorge untuk menemaninya semasa mengadakan lawatan ke Manchuria. Beliau menulis laporan lawatan berkenaan di mana ia diserahkan kepada Berlin. Laporan tersebut mendapat pujian di sana dan sekaligus menjadikan Sorge sebagai penasihat Ott yang paling dipercayai berkenaan isu politik Jepun. Tetapi beliau hampir-hampir menjahanamkan hubungannya dengan Ott apabila mengadakan hubungan sulit dengan isteri rakan baiknya itu.

Bagi orang normal, ini sudah pasti mendatangkan amarah yang tidak boleh ditahan. Tetapi entah bagaimana, hubungan mereka berdua kekal terpelihara di sebalik skandal berkenaan dan Ott sendiri menggelar Sorge ‘der Unwiderstehliche’ (Yang tidak boleh ditolak). Alasan paling logik di sebalik tindakannya itu ialah kepakaran Sorge amat diperlukan rejim dalam soal hubungan luar dengan Jepun walaupun itu bermakna terpaksa memendam rasa dengan kerenah orang yang dianggap rakan baiknya itu.

Rangkaian perisikan Sorge di Tokyo disokong dua individu iaitu Branko Vukelic dan Max Clausen. Vukelic, seorang anggota komunis dari Yugoslavia menyamar sebagai wartawan Perancis dan menguruskan maklumat berkaitan mikrofilem. Sementara Clausen pula merupakan operator radio mereka dengan menghantar maklumat dalam bentuk kod. Pihak berkuasa Jepun mengetahui transmisi maklumat yang dihantar tetapi gagal mengesan lokasi transmisi atau menyahsulit kod yang digunakan mereka. Selain Ott sebagai pemberi maklumat tidak sengaja Sorge, satu lagi sumber datang daripada Hotsumi Ozaki. Ozaki yang pernah berkhidmat bersama akhbar Asahi Shimbun mempunyai ramai kenalan politik termasuk ketua setiausaha Perdana Menteri ketika itu, Fumimaro Konoye. Selapas dilantik sebagai perunding kabinet, Ozaki mampu mengakses banyak maklumat dari pihak kabinet dan menyalurkan kembali kepada Sorge. Selain dijadikan asas laporannya ke Moscow, beliau menjadikan maklumat Ozaki datang dari dirinya bagi menambah kredibiliti sebagai pakar bila bermesyuarat dengan diplomat-diplomat Jerman.

Selain reputasinya sebagai pakar politik dan polisi Jepun, Sorge turut bertindak berani dengan tinggal di sebuah rumah sewa kecil berhampiran dengan balai polis. Dan dengan reputasinya sebagai kaki perempuan dan kaki botol, tiada siapa mengesyaki perilakunya sebagai perisik. Pada musim panas 1936, Sorge berjaya memenangi hati seorang pelayan bernama Hanako Iishi dan tidak lama selepas itu, dia berpindah ke rumahnya. Inilah hubungan Sorge yang paling lama sehinggalah ke akhir hayatnya.

Tak lama selepas bertapak di Jepun, maklumat yang dibekalkan Sorge mula mendatangkan hasil. Misalnya pada tahun 1936, beliau memintas maklumat pakatan anti-komunis membabitkan Jerman dan Jepun yang dikenali sebagai Pakatan Anti-Comintern. Rundingan tersebut diadakan di Berlin dan kedutaan Jerman di Tokyo langsung tidak tahu-menahu tentang perkara tersebut. Yang tahu tentang perkara ini hanyalah Ott, von Dieken dan Sorge. Maklumat sebegini membolehkan pihak Rusia terus mengakses maklumat rundingan dari semasa ke semasa.

Selepas dinaikkan pangkat sebagai Mejar Jeneral pada tahun 1938, Ott turut dilantik sebagai pengganti von Dieken di Tokyo. Dari situ, ia menambah lagi kedudukan Sorge di kedutaan sehinggakan semua kabel diplomatik yang dihantar akan dirujuk terlebih dahulu dengannya sebelum dihantar. Pada Jun tahun sama, Jeneral Genrikh Lyushkov yang juga ketua polis rahsia Soviet NKVD berjaya menyeberangi sempadan ke Manchuria dan mendapatkan suaka politik untuk mengelak tempoh yang dikenali sebagai The Great Terror. Moscow yang terdesak mahukan maklumat yang dibocorkan Lyushkov kepada Tokyo. Berdasarkan kabel yang dihantar Sorge, Lyushkov mendedahkan wujud penentangan hebat terhadap Josef Stalin dan jika Jepun menyerang dari sebelah timur, Tentera Merah pasti akan tumbang dalam sehari.

Enam minggu selepas itu, kedua-dua pihak bertempur di sempadan Jepun-Soviet di mana Soviet mahu mengetatkan kawalan sempadan. Berdasarkan maklumat Ozaki, Jepun yang masih sibuk berperang di China tidak mahu memanjangkan lagi konflik dengan Moscow. Selepas bertempur selama dua minggu di Tasik Khassan, Jepun bersetuju dengan terma yang dinyatakan Soviet. Peristiwa sama turut berulang di sempadan Manchuria-Mongolia yang berakhir dengan kesudahan sama. Perang Khalkhin-Gol merupakan kemuncak konflik Soviet dengan Jepun di mana pertempuran tersebut memberi idea kepada kepimpinan kedua-dua negara untuk berhenti berperang sesama mereka. Ini yang membawa kepada perjanjian damai antara kedua-dua negara yang dimeterai beberapa minggu sebelum Operasi Barbarossa dilancarkan.

Maklumat yang dibekalkan Sorge turut menyumbang kepada keputusan Stalin memeterai Perjanjian Molotov-Ribbontropp, satu perjanjian yang membolehkan kedua-dua pihak fokus kepada musuh masing-masing. Dengan hanya satu tandatangan, Rusia tidak terjebak dalam fasa awal WWII di Eropah dan pada masa sama, boleh memerhati sebarang tindak balas Jepun tanpa sebarang kerisauan. Tetapi sayang, dengan pemeteraian perjanjian itu juga, ia menjadikan Stalin leka dan apa saja maklumat yang dibekalkan Sorge membabitkan sekutu baru mereka itu dipandang sepi oleh Moscow.

Pada akhir tahun 1940, Sorge mula mendapat maklumat perancangan rahsia Nazi Jerman untuk menyerang Kesatuan Soviet. Pada awal bulan Mei, beliau semakin yakin perang akan pecah antara kedua-dua negara. Ini berdasarkan maklumat yang berbunyi, “Kemungkinan berlaku perang pada bila-bila masa amat tinggi… Jeneral-jeneral Jerman menganggarkan kemampuan perang Soviet amat rendah… Jentera perang Soviet boleh musnah dalam tempoh beberapa minggu.”

Masalahnya, di sebalik semua mesej ini, Stalin sukar menerima kenyataan tersebut. Melihat kepada logiknya, mustahil bagi Hitler melanggar perjanjian yang dimeterai beberapa tahun lalu dan masih berharap dapat berkongsi Eropah dengan diktator Jerman itu. Dan itu yang membawa kepada tempoh lima bulan yang dianggap bencana kepada Motherland pada tahun 1941.

Pada masa sama, wujud dilema dalam kalangan pemimpin Jepun. Mereka sedang sibuk berperang di China tetapi kesudahannya masih belum kelihatan. Dengan situasi di Eropah membuka peluang baru, kejayaan Berlin sebenarnya membuka ruang kepada Jepun mara ke Asia Tenggara yang kaya dengan pelbagai sumber asli. Tetapi dengan serangan ke atas Soviet, ia turut menggoda Jepun untuk masuk ke Siberia dan menduduki wilayah Timur Jauh Soviet. Setiap pilihan amat berisiko dan dengan Jepun masih terperangkap di China, mereka harus memilih sama ada Soviet atau Asia Tenggara. Ott mendesak Jepun menyerang Soviet dari sebelah timur tetapi keinginan rejim ditolak Konoye yang memilih Asia Tenggara.

Berdasarkan maklumat yang dihantar Ozaki, Jepun hanya akan melanggar perjanjian mereka dengan Soviet dengan syarat Moscow jatuh ke tangan Berlin, bilangan tentera Kwantung tiga kali ganda lebih besar berbanding tentera Rusia dan kemungkinan perang saudara di Rusia.

Maklumat-maklumat yang dihantar Sorge kali ini tidak lagi dipandang enteng Stalin. Buktinya, pada akhir setiap dokumen mengandungi maklumatnya, tertera tandatangan Stalin. Keyakinan mereka terhadap Sorge juga semakin bertambah selepas Jepun dikenakan sekatan minyak oleh Amerika Syarikat, Britain dan sekutu-sekutu mereka.

Tindakan sekatan itu memaksa Jepun memfokuskan usaha ke Asia Tenggara dan tidak lagi memikirkan Soviet berdasarkan kabel Ogos 1941. Menerusi kabel berkenaan, Ozaki mengesahkan Jepun tidak akan melancarkan kempen ke atas Soviet pada tahun berkenaan. Ini disokong satu lagi kabel pada September 1941 di mana sebarang kemungkinan Jepun menyerang Soviet sudah hilang sepenuhnya.

Maklumat-maklumat sebegini memberi keyakinan kepada Stalin untuk memindahkan sebahagian besar pasukan simpanannya di Timur Jauh ke teater perang di Rusia. Untuk tempoh dua bulan seterusnya, 15 divisyen infantri, tiga divisyen tentera berkuda, 1,700 kereta kebal dan 1,500 pesawat dipindahkan ke Moscow. Unit-unit ini bertanggungjawab mematahkan harapan perang kilat Nazi yang mahu menguasai Moscow pada minggu pertama Disember 1941. Walaupun ia dianggap kemuncak kepada kejayaan rangkaian perisikan Sorge, Kempeitai semakin menghampiri kedudukan mereka.

Pada Oktober tahun sama, seorang pendandan rambut yang juga aset kepada ejen Ozaki, Yotoku Miyagi ditahan Kempeitai. Pendandan rambut tersebut mendedahkan nama Miyagi dan ini mengakibatkan ejen itu cuba melompat dari bangunan tinggi untuk membunuh diri. Bagaimanapun, cubaan tersebut gagal dan selepas diseksa oleh Kempeitai, Miyagi akhirnya mendedahkan nama Ozaki dan Sorge. Pada 18 Oktober, Sorge ditahan dan didedahkan sebagai ejen komunis, satu kenyataan yang menimbulkan kemarahan Ott. Selepas seminggu ditahan, beliau bersedia bekerjasama dengan syarat tiada sebarang tindakan dikenakan ke atas Iishi dan isteri-isteri rakan-rakannya yang dianggap tidak bersalah.

Semasa dalam tahanan di Penjara Sugamo selama tiga tahun, Jepun bersedia mengadakan pertukaran tahanan dengan Moscow dengan Sorge ditukarkan dengan perisik mereka dalam tahanan. Tetapi sehingga ke akhir hayat, Stalin menafikan bahawa perisik itu merupakan warga Rusia. Dan pada 7 November 1944, Sorge dihukum gantung sampai mati di penjara sama tanpa mengetahui isterinya, Katya mati di kem buruh Siberia setahun sebelumnya. Katya ditahan NKVD pada September 1942 atas tuduhan mengintip bagi pihak Nazi tetapi satu-satunya kesalahan dia ialah menjadi isteri Sorge.

Jadi kenapa Stalin enggan mengiktiraf Sorge? Amalan biasa bagi mana-mana negara untuk tidak mengiktiraf sesiapa yang dikatakan menjadi perisik bagi pihak mereka. Tetapi dalam kes Sorge, motifnya lebih dari itu. Sorge mengingatkan Stalin akan kegagalannya mendengar nasihat yang diberi pada bulan-bulan sebelum berlakunya Operasi Barbarossa. Sekiranya perisik itu dibiarkan hidup, sudah pasti ia akan memalukan Stalin untuk jangka masa panjang. Atas sebab itu, Sorge perlu dibunuh dan sebarang kaitan dengannya perlu dipadamkan dengan segera.

Memandangkan Sorge menunjukkan kerjasama baik kepada pihak Jepun semasa dalam tahanan, pihak Jepun menghormati perjanjian yang dibuat dan membiarkan Iishi dan balu-balu rakan konspirasinya. Selepas tamat perang, mayat Sorge dipindahkan dari perkuburan penjara ke Perkuburan Tama di mana mayatnya dibakar sebelum abunya disimpan di situ. Iishi menjaga kubur kekasihnya itu sehinggalah dia meninggal dunia pada tahun 2000 dan dikebumikan di tempat sama bersama Sorge. Pada tahun 1964, kerajaan Soviet memberi anugerah Hero Kesatuan Soviet kepada Sorge dan Iishi mendapat pencen dari Moscow sehinggalah meninggal dunia pada tahun 2000.

SUMBER

Goldman, Stuart D. (2010). HistoryNet. The Spy Who Saved the Soviets. http://www.historynet.com/the-spy-who-saved-the-soviets.htm


Cabaran Jepun Mengatasi Masalah Populasi

Isu
kahwin lambat bukan satu isu baru dalam masyarakat hari ini. Di Malaysia
sendiri, gelaran-gelaran seperti andartu (anak dara tua), andalusia (anak dara
lanjut usia) dan bujang terlajak dibaling kepada individu-individu yang masih
belum berkahwin atau lambat berkahwin. Tetapi di Jepun, ia merupakan satu
masalah serius dengan semakin sedikit rakyatnya memilih untuk berkahwin dan
memiliki anak. Bagi kelompok akademik, situasi ini dianggap bom masa demografik
Jepun.

Berdasarkan
kajian yang dikeluarkan Institut Kajian Populasi dan Keselamatan Sosial
Kebangsaan pada tahun 2015, kadar kelahiran tahunan Jepun dijangka menurun dari
742,000 (2040) kepada 557,000 (2065) dan 315,000 (2115). Jika melihat penurunan
kadar ini dari tahun 2015 kepada 2020, ia boleh diterjemahkan kepada penurunan
100,000 kelahiran dalam tempoh lima tahun berkenaan. Melihat kepada penurunan
kadar kelahiran dan bilangan warga emas yang semakin bertambah di Jepun, maka
tidak hairanlah mengapa situasi ini membimbangkan Tokyo.

Sekarang,
mari kita beralih pula kepada statistik warganya yang mahu berkahwin. Satu
kajian yang dibuat Meiji Yasuda Life Insurance pada tahun 2016 mendedahkan
penurunan bilangan lelaki Jepun yang berumur 20 tahun ke atas yang mahu
berkahwin dari 67.1% (2013) kepada 38.7% pada tahun 2016. Sementara bilangan
wanita dalam kumpulan umur sama juga turut menunjukkan kemerosotan dari 82.2%
(2013) kepada 59% (2016). Bilangan ini sekaligus menunjukkan isu kahwin lewat di
Jepun merupakan satu isu yang tidak boleh dipandang remeh.

Jadi
kenapa ramai warga negara Matahari Terbit ini berkahwin lewat? Bagi wanita
Jepun, secara tradisonalnya mereka berkehendakkan bakal suami sempurna yang
mempunyai kriteria ini iaitu pencapaian akademik yang baik, ketinggian fizikal
dan pendapatan tinggi. Tetapi seiring dengan isu deflasi yang melanda negara
itu, ramai wanita mahukan lelaki yang mempunyai pendapatan stabil bagi
menampung kehidupan berumahtangga. Laporan sama mendedahkan lebih daripada
separuh responden wanita mahukan pasangan mereka mempunyai pendapatan tahunan
sekurang-kurangnya empat juta yen ($38,270 setahun). Tetapi hanya 15.2%
responden lelaki sahaja yang mempunyai pendapatan sedemikian.

Pensyarah
media dan komunikasi Universiti Hokkaido Bunkyo Makoto Watanabe berpandangan
wujud beberapa faktor yang mendorong orang Jepun enggan berkahwin atau
berkahwin lambat. Satu daripadanya ialah isu kestabilan ekonomi mereka.
Watanabe berkata, “Ramai orang mahu berkahwin tetapi mereka tidak berkemampuan
menerima tanggungjawab menguruskan kewangan rumahtangga. Satu daripada tiga
orang tidak mempunyai pekerjaan tetap dan tiada jaminan pekerjaan, jadi mereka
melihat ini sebagai satu tekanan yang tidak pasti dan menjustifikasikan sebab
untuk tidak berkahwin.” Beliau turut menceritakan keinginannya untuk berkahwin
pada usia 30-an tetapi tidak dapat berbuat demikian atas sebab kedudukan
kewangan dirinya yang tidak stabil ketika itu. Kini pada usia 41 tahun,
Watanabe bimbang peluangnya untuk bertemu jodoh juga semakin berkurangan.

Selain
status ekonomi individu, generasi muda Jepun menikmati kebebasan peribadi
mereka seperti tekanan sosial untuk berumahtangga. Watanabe menambah, “Generasi
muda hari ini tidak melihat ia sebagai satu tanggungjawab utama dalam
kehidupan.” Jepun juga turut menyaksikan perubahan sikap dalam kalangan jantina
hari ini. Bagi golongan wanita, kelompok akademik menggelar sesetengah daripada
mereka karnivor kerana mendahulukan pekerjaan dan kehendak mereka sendiri
berbanding keperluan membentuk sebuah keluarga. Sementara golongan lelaki pula
digelar herbivor kerana mereka dilihat sanggup bertahan dalam pekerjaan mereka
walaupun tidak gembira dan kurang mendominasi kaum Hawa.

Di
sebalik semua ini, ini bukan bermakna orang Jepun sudah tidak percaya kepada
keajaiban cinta dan keindahan perkahwinan. Hakikatnya, mereka masih mencuba
mencari pasangan ideal sebagai teman hidup mereka. Shiho, seorang doktor wanita
berusia 38 tahun mengakui jadual kerjanya yang mencabar menyukarkan usahanya
mencari teman hidup. Dia berkata, “Saya terlalu sibuk dengan kerja saya
menyebabkan saya kurang berpeluang bertemu dengan orang lain. Saya masih
berharap dapat bertemu dengan orang yang padan tetapi saya dapat rasakan ia
semakin sukar untuk dilakukan.” Shiho menambah dia tidak akan mendiskriminasi
lelaki yang mempunyai pendapatan kurang daripadanya tetapi mencari lelaki yang
berkongsi minat dan latar belakang yang sama.

Situasi
ini menyebabkan ada yang bersedia menerima perkahwinan yang diatur atau omiai
dalam Bahasa Jepun. Walaupun sudah perubahan mentaliti di mana masyarakat
menerima pasangan yang berkahwin atas dasar cinta tetapi 5-6% masih bersedia
memilih omiai untuk membina keluarga. Selalunya pada masa dahulu, perkahwinan
sebegini diatur oleh ahli keluarga dan membabitkan rundingan untuk
menjayakannya dari isu kewangan hinggalah kesesuaian calon yang dicanang.
Tetapi peranan itu kini diambil alih oleh agensi cari jodoh. Di Jepun,
mana-mana individu yang memilih agensi ini perlu mengisi profil dan melihat
siapa lelaki/wanita bujang dalam senarai agensi. Selalunya perkara ini
dilakukan oleh ahli keluarga terutama ibu individu tersebut.

Dari
situ, agensi akan mengaturkan pertemuan pertama antara uda dan dara ini. Mereka
ini akan ditemani oleh ahli keluarga mereka semasa pertemuan pertama itu kerana
ini bukan saja memudahkan mereka mengenali bakal pasangan tetapi juga mengenali
bakal keluarga mentua/besan. Selepas pertemuan itu, individu itu boleh memilih
sama ada menolak atau bersedia untuk bertemu beberapa kali lagi. Jika si
uda/dara memilih meneruskan, maka beberapa pertemuan akan diadakan bagi mereka
saling mengenali sebelum upacara perkahwinan diadakan beberapa minggu atau
bulan selepas proses dijalankan. Nampak singkat tetapi ada sebab tempoh sebegini
dipilih. Agensi-agensi cari jodoh sememangnya diketahui mengenakan kos yang
mahal terutama dalam meletakkan profil lelaki/wanita bujang dalam senarai
mereka.

Jika
agensi sebegini tidak menjadi pilihan, warga Jepun mempunyai alternatif iaitu Zenkoku
Nakodo Rengokai atau Persatuan Cari Jodoh Kebangsaan. Persatuan ini masih
berpegang kepada kaedah tradisional di mana mereka memberi nasihat kepada klien
bagaimana hendak menarik lelaki/wanita idaman hati. Selain itu, mereka turut
bekerjasama dengan klien untuk memilih senarai lelaki/wanita yang mereka minat
untuk bertemu. Dan bagi pendukung omiai, ada satu berita baik. Tidak seperti
dicanang sesetengah orang, kadar perceraian omiai sebenarnya jauh lebih rendah
berbanding kadar perceraian pasangan yang berkahwin atas dasar cinta.

Walaupun
isu penurunan kelahiran ini membimbangkan Tokyo, isu itu langsung tidak
menggugat pasangan-pasangan yang berkahwin pada usia 40-an dan 50-an. Pada
tahun 2015, 2,950 lelaki berusia 50-54 tahun berkahwin buat kali pertama dengan
1,169 wanita kumpulan umur sama turut melakukannya. Mereka ini berkahwin bukan
saja atas dasar mengejar hubungan romantik tetapi juga sebagai penyokong emosi
antara satu sama lain atau memberi nilai tambah dalam perkahwinan itu sendiri.

Tetapi
jika Tokyo benar-benar serius menangani isu kahwin lewat dan penurunan kadar
kelahiran ini, Jepun perlu mempertimbang keperluan insentif kewangan untuk
menggalakkan ibu bapa mendapatkan anak-anak. Cadangan ini diutarakan oleh
Profesor Akihiko Kato dari Universiti Meiji dengan melihat kepada insentif
kewangan yang ditawarkan Jerman. Hasilnya, negara itu sedang mengalami
pertumbuhan kelahiran bayi yang pesat terutama membabitkan keluarga imigran.
Walaupun insentif sebegini dikritik sesetengah pihak sebagai membazir tetapi ia
amat membantu ramai orang termasuk pasangan muda di mana kedudukan kewangannya
yang tidak stabil.

Atas sebab itulah, Perdana Menteri Shinzo Abe cuba menangani isu ini dengan berjanji akan mewujudkan 400,000 pusat jagaan harian kanak-kanak dan menambah lagi elaun anak-anak. Sementara bandar kecil Urayasu pula bersedia menampung 80% kos pembekuan telur dengan tujuan menggalakkan lebih ramai ibu bapa melahirkan anak.

Program ini terbuka kepada wanita yang layak berusia 24 hingga 35 tahun dengan 20% kos berharga $2,000 dibayar kepada program ini. Sementara bandar kecil Nagi pula menawarkan lebih banyak insentif seperti pemilikan tanah pada harga murah, bonus 1,000 euro bagi anak pertama dan 1,500 euro bagi anak kedua. Selain itu, bandar berkenaan turut menawarkan perkhidmatan penjagaan dan kesihatan kanak-kanak secara percuma. Walaupun kos insentif ini berjumlah 900,000 euro, tetapi bagi Datuk Bandar Nagi Yoshitaka Kasagi, ia amat berbaloi kerana kanak-kanak ini merupakan generasi seterusnya bagi bandar berkenaan.

RUJUKAN:

1.
Kato, Akihiko. (2018). Universiti Meiji. Declining marriage and ever-increasing
childlessness – Japan’s future will be lost if nothing is done. https://www.meiji.ac.jp/cip/english/research/opinion/Akihiko_Kato.html

2.
Halasz, Gabor. (2015). DW.com. Japanese town offers incentives to have more
kids. https://www.dw.com/en/japanese-town-offers-incentives-to-have-more-kids/av-43834362

3.
JapanInfo.com. (2015). Omiai: The Culture of Arranged Marriage in Japan. https://jpninfo.com/36254

4.
Ryall, Julian. (2016). DW.com. Why fewer Japanese are seeking marriage. https://www.dw.com/en/why-fewer-japanese-are-seeking-marriage/a-19349576

5.
South China Morning Post. (2016). Japanese city offers cash incentives to women
to have more babies. https://www.scmp.com/news/asia/east-asia/article/1978487/japanese-city-offers-cash-incentives-women-have-more-babies

6.
Today Online. (2017). When it comes to marriage, more Japanese say better late
than never. https://www.todayonline.com/world/asia/when-it-comes-marriage-more-japanese-say-better-late-never


Misteri Spider Woman Dalam Sejarah Mexico Purba

Bagi sesiapa yang bertandang ke Teotihuacan, pasti tertarik melihat satu lukisan lama yang indah pada satu bahagian. Lukisan lama ini digelar pengkaji arkeologi sebagai Spider Women atau The Great Goddess. Sehingga hari ini, masih banyak misteri menyelubungi tapak kota yang diberi nama Kota Dewa-Dewi itu dalam Bahasa Nahuati termasuk lukisan yang dimaksudkan.

Kota ini dikatakan wujud lama sebelum kebangkitan Tamadun Aztec dan dijumpai sekitar abad ke-15 oleh mereka dalam keadaan terbiar. Justeru, apa saja rekod berkenaan Teotihuacan hilang ditelan zaman.

Begitupun, kota ini dianggap antara kota terbesar dan terpenting di Amerika Tengah sebelum kemunculan Tamadun Aztec dan boleh menampung populasi seramai 125,000 hingga 200,000 orang. Sekiranya benar bilangan populasi yang dinyatakan, maka Teotihuacan dianggap sebagai kota terbesar dunia pada zamannya.

Berdasarkan penyelidikan pengkaji sejarah, Teotihuacan diasaskan seawal 400 SM dan muncul sebagai petempatan kecil sahaja. Bagaimanapun, semua itu berubah apabila pelarian dari kota Cuicuilco tiba di situ selepas kota mereka mvsn4h dalam peristiwa letusan gunung berapi. Pelarian-pelarian ini memilih menetap di situ dan bertanggungjawab mengubah Teotihuacan sebagai sebuah kota besar pada zamannya.

Bagaimanapun, ada juga yang berpandangan usaha pembinaan Teotihuacan sebagai kota mahsyur dipelopori oleh puak Totonac atau puak Toltec. Tetapi dalam kes puak Toltec sebagai pengasas kota berkenaan, pandangan tersebut ditolak mentah-mentah. Ini kerana puak tersebut hanya muncul beberapa kurun selepas kejatuhan Teotihuacan.

Kota tersebut berkembang selama ratusan tahun tetapi ia kemudian mula mengalami kemerosotan apabila p3r4ng saudara tercetus pada 750 Masihi. Walaupun terus memainkan peranan sebagai pusat keagamaan penting di Amerika Tengah, ia tidak lagi berupaya mencapai kegemilangannya seperti dulu dengan banyak bangunannya menyembah bumi.

Kini, Teotihuacan kini merupakan antara tapak arkeologi yang terkenal di dunia kerana mempunyai monumen-monumen yang besar. Antara monumen-monumen terkenal ialah Quetzalcoatl (Kuil Ular Tedung Berbulu), Piramid Matahari dan Piramid Bulan. Tetapi seperti tapak-tapak tamadun lain, ia juga tidak terlepas dari menjadi mangsa kerakusan manusia yang gilakan artifak purba.

Dalam kes Teotihuacan, 70 mural kota tersebut yang dikenali sebagai Mural Wagner dicuri dari kota tersebut pada tahun 60-an. Salah satu tempat yang paling terjejas akibat kecurian itu ialah satu dataran yang diberi gelaran Dataran Mural Hilang oleh Rene Millon, seorang pakar arkeologi dari Universiti Rochester.

70 mural tersebut kemudiannya dimiliki oleh seorang arkitek San Francisco yang aneh perilakunya bernama Harold Wagner semasa berada di Mexico. Apabila pengumpul itu berpindah ke balik papan pada tahun 1976, semua koleksi mural Teotihuacan didermakan kepada sebuah muzium tempatan.

Sejak itu, muzium berkenaan melancarkan sebuah projek yang dikenali sebagai Projek Mural Teotihuacan. Hasil penyelidikan mereka mendedahkan pelbagai maklumat menarik berkenaan mural termasuk lokasi sebenarnya di Teotihuacan. Misalnya, pembuatan mural dibuat menerusi campuran abu gunung berapi dengan pelbagai bahan seperti tanah liat dan serpihan tembikar.

Manakala warna pada mural dihasilkan menerusi penggunaan mineral seperti hematit (merah), kalsit (putih) dan hitam (arang). Motif haiwan yang menonjol dalam kebanyakan mural ialah koyote, jaguar dan burung hantu. Sementara dewa-dewi yang ditampilkan dalam mural ialah The Spider Women dan The Storm God (Dewa Ribut/Tialoc ialah dewa ribut dalam masyarakat Aztec).

Sebut pasal The Spider Women, tiada sebarang rekod dalam masyarakat Aztec tentang dewi yang mempunyai keupayaan sama dengannya. Malah, nama sebenar dewi ini langsung tidak diketahui sehingga hari ini. Nama Spider Women ini hanya diberi oleh pakar arkeologi, Karl Taube pada tahun 1983 kerana pada rantai lehernya, terdapat taring, elemen labah-labah dan cermin serta topi kepalanya yang unik.

Begitu juga peranannya dalam masyarakat purba ketika itu. Ada mengeluarkan teori bahawa Spider Women ialah dewi pertanian kerana menunjukkan tangan terbuka pada setiap mural. Ada melihatnya sebagai tanda ia bertanggungjawab menjaga kesuburan tanah pertanian Teotihuacan.

Ada pula berpandangan selepas melihat kedudukan mural The Spider Women di atas kota berkenaan, ia melambangkannya dewi yang melindungi kota tersebut. Yang pasti, simbolisme pada setiap mural The Spider Women menimbulkan perdebatan hangat dalam kalangan komuniti akademik.

Dan apa yang kita tahu sekalipun tentang The Spider Women ialah ia berdasarkan spekulasi dan teori para pengkaji akademik.

RUJUKAN:

DHWTY. (2020). The Powerful and Mysterious Spider Woman of Mexico. Ancient-Origins. https://www.ancient-origins.net/myths-legends-americas/spider-woman-0014386


Nur: Penarik Aku Untuk Tonton Kembali Drama Melayu

Jarang aku minat nak tengok drama melayu tapi itulah #dramaNur ini buat aku tertarik nak kembali tonton drama melayu.

Ideanya fresh dan aku teruja nak tahu macamana penamatnya. Adakah ada kejutan? Atau ia tamat happy ending biasa-biasa je.

Ada beberapa perkara yang aku suka tentang drama ni.

1. Aku sebenarnya tertarik dengan idea ‘pelacur halal’. Dalam drama ini, pengarah menggambarkan bahawa pelacur walaupun dipandang hina oleh masyarakat tetapi Nur tetap tidak melupakan tanggungjawabnya pada Tuhan. Sembahyang tak pernah tinggal namun dia terperangkap dalam kancah pelacuran. Hidup Nur yang sebelumnya dalam dunia haram (pelacur) dihalalkan dengan perkahwinannya dengan Ustaz Adam. Ia lebih kepada ‘typically altering the perspective from their everyday lives’, ia bercerita soal berkaitan eskapisme daripada dikotomi hitam kepada putih. Pada aku idea ini wow! Power!

2. Aku juga tertarik dengan idea tema perkahwinan berbeza darjat, tak sekufu (agamawan berkahwin dengan anak pelacur). Tentang bagaimana penerimaan keluarga Adam terhadap Nur. Tema ini buat drama Nur jadi menarik.

3. Tema hipokrasi. Drama ini hidup dengan plot bertemakan hipokrasi. Ustaz Syed Hamidi hidup dalam hipokrasinya, Aishah sup bunjut hidup dalam hipokrasinya, Amirul hidup dalam hipokrasinya, Mak Nur hidup dalam hipokrasinya. Aku rasa niat pengarah nak bagitau bahawa orang yang hipokrit/munafik ini wujud kat mana-mana. Dalam politik, dalam perhubungan seharian, dalam pekerjaan, dalam institusi keagamaan malahan dalam apa-apa juga bidang pasti kita akan menjumpai orang yang bersifat hipokrit ini. Kita memang akan rasa geram dengan orang munafik ni, secara asasnya kita faham, pengarah nak supaya orang yang munafik ni berubahlah.

4. Selain itu tema yang agak menarik tentang drama Nur ini ialah isu ‘pro-choice'(pro-pilihan) ataupun ‘pro-addin(agama)’. Kita digambarkan bahawa Nur adalah seorang yang cenderung kepada agama tapi dalam masa yang sama dia tersepit dengan dunia pelacuran. Jadi Nur nak pro-pilihan (pelacur) atau pro agama? Begitu juga dengan watak mak Nur yang asalnya kuat beragama tetapi apabila berlaku satu tragedi, Mak Nur berubah 100%. Dalam drama ini ajak kita berfikir samada kita pro kepada pilihan atau kita nak pro pada agama.

5. Isu bercinta selepas berkahwin dan soal kesetiaan. Sekarang ni kita selalu dengar ada pasangan bercerai kerana boring dengan pasangan. Yelah masa sebelum kahwin, hari-hari dating, jadi bila dah kahwin masing-masing dah bosan sesama sendiri. Tma cinta selepas perkahwinan ini diangkat dalam drama Nur untuk kita sama-sama berfikir akan kerelevanannya. Dan, belajarlah menerima pasangan seadanya.

6. Drama ini juga membina konsep ‘man jadda, wajada’, ‘siapa yang berusaha bersungguh-sungguh, dia akan mendapat’. Kita dihidangkan dengan watak Nur yang polos dan serba kekurangan namun kita nampak kelemahan Nur itu ditampung dengan kesungguhan dan efikasi kendiri yang kuat untuk mendapat redha Tuhan, sebab tu diakhirnya aku rasa Nur akan berjaya untuk capai apa yang Nur nak iaitu keredhaan Tuhan.

7. Drama ini juga menghurai bahawa dakwah mampu menjadi perantara untuk membawa manusia berhijrah daripada kegelapan kepada petunjuk cahaya, daripada negatif kepada positif dan daripada buruk kepada baik. Melalui drama ini, aku belajar bahawa dalam hal nak memberi peringatan ini sebenarnya kita tak perlu tunggu sampai jadi mufti, atau jadi Imam Muda, baru kita nak tegur kesilapan yang berlaku depan mata kita. Drama ini juga seolahnya menasihatkan kat mana peranan kita dalam menegur disaat banyak sangat gejala sosial dan keruntuhan moral yang berlaku dalam masyarakat?

8. Dan isu yang paling utama dalam drama ini ialah isu Ustaz Hamidi, seorang ‘penunggang agama’. Aku tak ada masalah dengan jenis ‘ustaz selebriti’ ini cuma yang perlu kita ambil pusing ialah sejauhmanakah tahap keilmuan mereka. Berdasarkan drama Nur ini, kita risau ustaz-ustaz selebriti ni menjadi asbab ustaz-ustaz yang a’lim dan warak pun dapat label yang sama.

Kita nampak jelas melalui watak Ustaz Hamidi, bila dia buat salah, mesti dia guna hujah manusia tak maksum dan tak terlepas dari buat silap sedangkan memang terang-terang benda yang dia buat salah. Ustaz Hamidi juga adalah contoh ‘kapitalis agama’ dan dia menjadikan agama sebagai bahan ekonomi untuk diniagakan. Orang-orang macam Ustaz Hamidi inilah sebenarnya yang buat orang marah pada orang agama.

9. Tanpa perlu berkhutbah, aku rasa dialog-dialog dalam drama ini sangat mengesankan.

10. Pada aku, poin paling penting ialah Nur mengangkat tema emansipasi wanita. Perjuangan perempuan dalam drama ini bukan calang-calang. Kita dapat lihat bagaimana Nur dan mak dia terperangkap dalam dunia patriarki tetapi mereka cuba nak keluar daripada dunia tu. Tapi itulah, silapnya mereka tersalah pilih jalan. Tak sabar rasanya nak tahu apa jadi kat Nur dan mak dia minggu depan.

11. Drama ini juga kuat dengan kritikan sosial. Kita tahu golongan pelacur, golongan ateis, golongan penunggang agama, golongan tertindas memang wujud dalam dunia, namun sebagai anggota masyarakat, apa peranan kita? Adakah kita nak jadi tukang bash (macam watak Aishah) atau jadi agen dakwah (macam watak Adam) atau kita jadi opportunist (macam watak Hamidi) atau kita sekadar berdiam walaupun kita tahu maksiat/ketidakadilan berlaku(macam watak Amirul). Jadi, kita watak yang mana?

Kesimpulannya, aku rasa drama Nur ini adalah sebuah drama yang baik. Best woi! Yang belum tonton tu eloklah korang pi marathon drama ni dari awal. Serius best! Tahniah buat pengarah, Tuan Shahrulezad Mohameddin  dan team.


Tengkorak Alien Daripada Zaman Lampau?

Terpanggil pula untuk buat artikel selepas tengok beberapa orang agak terpinga-pinga apabila tengok gambar ini:

Dari reaksi yang diterima, seolah-olah makhluk asing entah daripada mana hala pernah mengunjungi Bumi. Yang hairan, tiada siapa guna tengkorak ini konon dari zaman sekolah 2000-an dulu kononnya ini tengkorak anak derhaka.

Yang lagi hairan, tiada siapa sekarang cakap ini tengkorak jin. Selalunya kalau bincang pasal manusia prasejarah 60,000 tahun dulu, ramai pakat tekan butang jin saja. Punya tidak mahu terima kenyataan yang manusia sudah mendiami Bumi lebih lama berbanding 10,000 tahun.

Balik kepada topik. Tengkorak yang tempurungnya kelihatan memanjang memang agak menggerunkan. Tidak boleh bayang kepala sebenarnya bagaimana. Mesti pelik dan kelihatan janggal. Pertama sekali, kena jelas betul-betul: ini adalah tengkorak manusia. Bukannya alien (bukan jin pun). Jadi memang ada potensi tinggi salah satu tengkorak ini adalah anak derhaka.

Kejap. Salah satu? Maksudnya ada banyak?

Memang Banyak Gila Dulu

Hippocrates adalah seorang pakar perubatan purba daripada Tamadun Yunani. Beliau hidup antara 460 S.M. hingga 370 S.M. Dan dari waktu ini lagi, sudah ada orang yang berkepala sedemikian. Golongan ini adalah daripada suku yang tersangat tradisional dari segi gaya hidup.

Dan kepala yang dilonjongkan sebegitu akan dianggap sebagai kumpulan bangsawan (Zimmer, 2018).

Jadi untuk mencapai darjat kebangsawanan, ramai melonjongkan kepala… bukan kepala sendiri, tetapi kepala anak sejak lahir lagi. Maksudnya, bayi mereka dianiayai sedemikian rupa semata-mata untuk merebut darjat sosial yang sendiri diwujudkan.

Mereka akan memasang sesuatu alat sebagai acuan yang memastikan tumbesaran kepala akan ikut acuan tersebut. Tidak pasti suku mana yang Hippocrates tengok. Kerana waktu itu, tabiat melonjongkan kepala sudah dianggap ketinggalan zaman.

Bangsa Hun di Asia Tengah saja yang meneruskan adat ini. Hun mencapai kemuncak kuasa selepas tahun 300 Masihi. Dengan kemuncak ini, mereka mempengaruhi budaya-budaya suku Jerman. Ramai dalam kalangan anak perempuan dilonjongkan kepala untuk mengikuti dorongan budaya Hun (Linduff & Rubinson, 2008).

Itu cerita Eropah. Benua Amerika pun sama naik saja. Suku Maya dan Inca turut melaksanakan adat ini, seolah-olah mereka berkongsi agama sama dengan Hun yang menggalakkan perbuatan sia-sia ini.

Cara Kepala Diacuankan

Kalau tengok dalam suku Maya, kepala akan dipenyekkan dengan sebuah alat yang tidak membu.nu.h bayi tersebut.

Apabila ditekan sedemikian rupa pada usia baru lahir, kepala pun akan ikut bentuk yang dimahukan. Jadi ini akan melonjongkan bentuk kepala supaya dapat menepati piawaian kebangsawanan yang diimpi-impikan.

Namun saintis tetap tertanya-tanya, jika ada sebab lain yang mempengaruhi tindakan mereka. Macam zaman sekarang, orang berkhatan sebagai tanda budaya. Tanda ini pula diwarisi daripada agama. Kalau fikir balik, ada saja golongan yang minum arak dan makan babi. Tetapi mereka melaksanakan aqiqah, khatan dan tahnik. Ia adalah warisan daripada agama yang dibudayakan.

Barangkali tindakan melonjongkan kepala dipengaruhi dengan tekanan yang sama. Ataupun memang ada unsur semulajadi seperti macocephaly yang diwarisi secara genetik. Barangkali seorang agamawan purbakala dulu mempunyai seorang anak berkepala sedemikian. Anak ini pula hidup begitu lama, hingga kepalanya menjadi bagaikan “sunnah” pula kepada orang terdahulu.

Apa-apa pun sebabnya – mungkin ada manfaat besar tradisi ini sudah berhenti. Tidak boleh bayang jika ada pengumuman COVID-19 yang dibuat orang yang rupa kepalanya begini. Benda serius boleh jadi bahan lawak pula nanti.

RUJUKAN:

Linduff, K., & Rubinson, K. (2008). Are all warriors male? Gender roles on the ancient Eurasian Steppe. AltaMira Press. Halaman 132.

Zimmer, C. (2018). She Has Her Mother’s Laugh: The Powers, Perversions and Potential of Hereditary. Pan MacMillan.


Indahnya Tamadun Islam…

Ramai diantara kita yang tahu secara asas akan kewujudan Zaman Emas Tamadun Islam. Tetapi adakah kita benar-benar tahu secara mendalam apakah yang berlaku ketika Zaman Emas itu?

Artikel ini akan berkongsi sedikit sebanyak akan perihal Zaman Emas tersebut supaya kita lebih mudah faham mengapa segelintir admin-admin Patriot agak jelik apabila adanya umat Islam hari ini yang menidakkan pencapaian sains, matematik, perdagangan, perubatan dan astronomi hanya kerana mereka beranggapan ianya datang dari ketamadunan Barat.

Walhal kebenarannya, sains, matematik, perubatan dan pelbagai bidang lain yang diguna-pakai hari ini adalah hasil kajian cendekiawan-cendekiawan Zaman Emas Tamadun Islam.

Zaman Emas Tamadun Islam boleh dikatakan naik, berkembang dan jatuh diantara 632M sehingga 1796M, yang kemudiannya menjadi pemangkin kepada sebuah lagi kebangkitan tamadun, iaitu Zaman Renaissance di Eropah. Di Zaman Emas Islam ini, cendekiawan-cendekiawan bertungkus-lumus membina dan memperbaharui ilmu-ilmu cendekiawan daripada tamadun sebelumnya seperti Brahmagupta, Aristotle, Euclid, Ptolemy dan Hippocrates.

Ia lantas mewujudkan ledakan ilmu dengan penemuan-penemuan baru di dalam bidang sains dan matematik, geomatri, kejuruteraan dan senibina, perubatan dan pendidikan, penjelajahan dan astronomi.

Kebanyakan penemuan dan ciptaan Zaman Emas Islam masih wujud dan mempengaruhi kehidupan seharian kita sehingga ke hari ini. Dari chess kepada kamera, fountain pen dan juga jam mekanikal, ciptaan-ciptaan ini adalah antara beribu-ribu ciptaan yang besar mempengaruhi kehidupan kita.

PUSAT PENDIDIKAN

Antara sumbangan Zaman Emas Islam adalah penyebaran ilmu melalui pusat-pusat pendidikannya. Di pusat-pusat pendidikan inilah pelbagai bidang ilmu dikaji, dikembangkan dan diimplemen ke dalam kehidupan seharian melalui ciptaan dan inovasi.

Antara pusat pendidikan yang tidak asing kepada kita adalah Bayt al-Hikmah yang bertempat di Baghdad. Di sini berhimpunnya cendekiawan dari dunia Islam, Nasrani dan Yahudi, melakukan eksplorasi dan penterjemahan ilmu, yang langsung merancakkan perbincangan saintifik serta merintis penemuan-penemuan penting.

Di sinilah ahli matematik mencipta teknik perpuluhan dan penggunaan ‘0’ (sifar), menjumpai geomatri di dalam kajian alam yang kemudian besar mempengaruhi senibina; ahli kimia pula menjalankan kajian terhadap bahan-bahan kimia.

Selain dari Bayt al-Hikmah, pusat-pusat pendidikan lain bercambah di seluruh Dunia Islam, yang diantaranya kekal wujud sehingga ke hari ini seperti Universiti Al-Azhar di Mesir, Universiti Al-Mustansiriya dan Al-Nizamiyya di Iraq dan Universiti Ez-Zitouna di Tunisia.

Tak lupa juga kepada universiti tertua dunia iaitu Universiti Al-Qawariyin di Morocco yang dibina oleh seorang hartawan wanita yang bernama Fatima al-Fihri.

PERDAGANGAN DAN EKONOMI

Sejajar dengan perkembangan ilmu dan ciptaan, perdagangan dan ekonomi pasti menurut di belakang.

Al-Masudi, seorang ahli geografi, penjelajah dan sejarawan merekodkan berlakunya ledakan dalam penghasilan makanan setelah ilmu tentang tanaman, penjagaan dan pengeluarannya tersebar luas dan jauh. Dari kaedah cantuman (atau tut) kepada kitaran jenis tanaman, ilmu ini besar mempengaruhi pengeluaran dan pasaran makanan seluruh dunia.

Menjelang abad ke-16, seorang jurutera Turki bernama Taqi al-Din ibnu Ma’rouf mencipta pam air yang kemudiannya merancakkan lagi sektor pertanian dan penternakan.

Selain makanan, pelbagai produk lain hasil ciptaan dan penemuan cendekiawan-cendekiawan tadi turut diperdagangkan. Dari Afrika, Asia dan Eropah, Zaman Emas Islam telah besar mempengaruhi perdagangan dan ekonomi dunia.

PERUBATAN DAN HOSPITAL

Di dalam bidang perubatan dan hospital, kebanyakan praktis yang diamalkan dunia perubatan hari ini adalah hasil dari Zaman Emas Islam.

Ia termasuk ilmu pembedahan, penjagaan di hospital, penggunaan vaksin, serta cara pengambilan ubat-ubatan seperti pil, pastil, cecair dan serbuk.

Cendekiawan seperti Hunayn ibn Ishaq, antara cendekiawan yang terawal mengkaji dan melukis diagram mata yang kemudiannya ditambah-baik oleh Ibn al-Haytham, mengkajinya dan menulis dari aspek matematik dan fiziologi optik.

Al-Zahrawi pula banyak mencipta alat-alat untuk pembedahan yang mana ia masih diguna-pakai sehingga ke hari ini.

Ibn-Sina, seorang doktor dan ahli falsafah yang tidak asing pada kita pula mencipta cara merawat tulang patah yang masih menjadi rujukan sehingga ke hari ini.

SISTEM DAN TEKNOLOGI PERBANDARAN

Siapa tidak kenal bandar Alhambra di Granada, Andalusia. Pernah dipanggil sebagai bandar terindah dan termaju di zamannya. Zaman Emas Islam tidak pernah lekang dengan bandar-bandar maju, bersistem dan berteknologi yang indah.

Sistem dan teknologi perbandaran ketika Zaman Emas Islam dikenali dengan keindahan dan keagungan senibina, sistem perbandaran yang berpusat di mana masjid, pusat pendidikan dan pasar berada di tengah-tengah, dikelilingi kawasan penempatan.

Bandar-bandar Zaman Emas Islam juga dikenali dengan teknologi perparitan, pengurusan kumbahan dan sampah, jalan yang berturap, dan kadang-kala, jalan yang berlampu.

ILMU ALAM DAN PEMETAAN

Zaman Emas Islam tidak pernah surut dengan ahli geografi, ahli pelayaran dan penjelajah yang juga cendekiawan yang besar menyumbang kepada pencartaan peta dunia.

Mereka mengukur keluasan lilitan bumi dan mengkaji bagaimana gunung-ganang terbentuk. Selain penjelajah seperti Ibn Battuta dan Laksamana Cheng Ho, nama yang tidak asing di dalam bidang geografi dan pemetaan adalah Al-Idrisi.

ILMU ASTRONOMI

Zaman Emas Islam juga dipenuhi dengan ahli astronomi, ahli falsafah dan pencipta alatan astronomi. Merriam al-Ijliyah antaranya mencipta astrolabe yang digunakan untuk mengukur altitud objek-objek samawi serta mengira latitude untuk pelayaran.

Taqi al-Din kemudiannya menambah-baik peralatan untuk mengukur objek-objek samawi ini dengan penggunaan quadrants dan sextants.

Balai cerap pertama dibina di Zaman Emas Islam adalah Balai Cerap Maragha di Iran. Di sinilah ahli astronomi berkumpul, mengkaji dan memeta objek-objek samawi yang kemudiannya besar mempengaruhi perkembangan ilmu matematik.

PUSAT PENDIDIKAN, PERDAGANGAN DAN EKONOMI, PERUBATAN DAN HOSPITAL, SISTEM DAN TEKNOLOGI PERBANDARAN, ILMU ALAM DAN PEMETAAN DAN ILMU ASTRONOMI.

6 perkara ini adalah antara legasi tinggalan Zaman Emas Islam yang ianya dapat kita lihat dan rasa sehingga ke hari ini. Penemuan-penemuan dan ciptaan-ciptaannya sangat hebat, ia menjadi pemangkin kepada sistem, teknologi dan ilmu yang kita lihat dan guna pada hari ini.

Persoalannya adalah, dimanakah kita umat Islam hari ini?

Adakah kita mencontohi cendekiawan-cendekiawan ini yang meletakkan Islam begitu tinggi ketamadunannya? Jika belum, wajarlah kita mulakan mulai saat ini.

Untuk bahagian berikutnya, kita akan masuk kepada penemuan-penemuan dan ciptaan-ciptaan yang lebih terperinci lagi.


Sebenarnya Ikan Duyung Wujud Disekitar Kita…

Baca saja tajuk artikel ini mesti ada faktor ‘wow’. Ya, artikel ini membincangkan tentang adakah kewujudan ikan duyung ini sebenarnya simbol kepada penyakit kecacatan?

Kita mengenali ikan duyung melalui kisah-kisah lagenda dan telah meresap dalam tamadun manusia beribu-ribu tahun dulu. Ikan duyung yang kita kenal adalah makhluk aquatik gabungan manusia dan tubuh ikan dan kewujudan makhluk ini banyak dicatat dalam manuskrip-manuskrip kuno berkait dengan mitologi.
Tambahan lagi, ikan duyung mempunyai kecantikannya yang mampu memukau sesiapa yang melihat wajahnya kemudian terjerat ke perangkap air yang mustahil manusia keluar selamanya.

IKAN DUYUNG DALAM DUNIA MITOLOGI

Terlebih dahulu, kita kenali dulu asal-usul kewujudan ikan duyung dalam dunia mitologi. Ikan duyung telah dicatat sejak fasa Assyria yang berpusat di utara Syria kini. Dikatakan masyarakat Assyria memuja dewi bernama Atargatis kemudian pemujaan ini tersebar ke tamadun Yunani Kuno dan Rom.

Mengikut kisah lagenda, Atargatis menjelmakan dirinya sebagai makhluk manusia berbadan ikan dan terjun ke laut akibat penyesalan kerana terbunuh kekasihnya sendiri. Kisah lain pula menceritakan Atargatis adalah dewi kesuburan bagi dewi-dewi berbadan ikan yang menetap di Ascalon, bermaksud Atargatis adalah dewi ikan duyung.

Dari Assyria, tamadun-tamadun asing seperti Eropah, Afrika, dan Asia tertarik dengan mitos Atargatis ini kemudian memasukkan mitos itu dalam budaya mereka dengan menceritakan versi mereka sendiri. Homer, penulis Yunani Kuno yang terkenal dengan karya Iliad dan Odyssey menggelarkan ikan duyung dengan nama ‘Siren’ dan Siren ini berupaya menggoda para kelasi kemudian membunuh mereka.

Pada tahun 1493, pelayar Itali yang terkenal dengan penemuan benua Amerika atau ‘Dunia Baru’ iaitu Christopher Columbus melaporkan penampakan 3 ikan duyung berdekatan Haiti setibanya kumpulan penjelajah beliau tiba di kepulauan Caribbean. Columbus menerangkan bahawa ‘ikan duyung’ ini tidaklah secantik apa yang orang dulu bayangkan atau lukiskan, namun muka mereka mempunyai rupa seperti muka manusia.

Apabila para saintis mengkaji laporan Columbus ini, mereka mengetahui bahawa laporan ini adalah rekod pertama akan penemuan haiwan mamalia akuatik bernama manatee. Manatee adalah mamalia laut sekumpulan dengan dugong yang berhabitat di perairan Caribbean dan Florida. Kedua-dua haiwan ini termasuk dalam kumpulan order Sirenia, sempena nama Siren.

SIMDROM IKAN DUYUNG BERNAMA SIRENOMELIA

Mempercayai ikan duyung adalah manatee dan dugong tidak cukup sampai di situ saja. Bagaimana jika mitos ikan duyung ini lahir dari sejenis penyakit kecacatan?

Sirenomelia adalah nama sindrom sempena nama Siren dalam mitos Yunani Kuno. Sirenomelia juga dikenali dengan nama ‘sindrom ikan duyung’, sejenis sindrom kecacatan sejak lahir iaitu bahagian kaki bercantum semasa dalam kandungan. Ini menyebabkan bahagian bawah badan hanya satu anggota saja berbentuk seperti ekor ikan, berkemungkinan mitos ikan duyung berkait dengan sindrom ini.

Lindsey Fitzharris, pakar sejarah perubatan yang merupakan pembikin siaran TV Amerika bertajuk ‘The Curious Life and Death Of…’ dari Smithsonian Channel (macam National Geography) menjejaki sejarah perubatan berkenaan sindrom ini. Beliau menemui salinan 4 jilid atlas bertajuk Human Monstrosities yang diterbit pada 1891. Salinan ini hanya mencatatkan sindrom ini secara permukaan dan tiada sejarah perubatannya.

Kini, bayi yang mengalami sindrom ini adalah jarang, hanya sebanyak 0.8-1 kes dari 100,000 kelahiran. Bayi sindrom ikan duyung ini biasanya hidup hanya beberapa hari kerana kecacatan sistem menghadaman, urin, dan pembiakan di bahagian bawah badan yang menghalang bayi hidup lama.

Walau bagaimanapun, dengan teknologi pembedahan yang semakin canggih, terdapat beberapa kes penghidap sindrom ikan duyung yang pesakit hidup lama sehingga masuk fasa kanak-kanak.

Contoh penghidap Sirenomelia yang terkenal ialah Tiffany Yorks dari Florida, AS. Selepas pembedahan memisahkan kedua-dua kaki ketika usianya 1 tahun, wanita ini hidup sehingga 27 tahun walaupun masih mempunyai masalah untuk berjalan. Ini menjadikan Tiffany sebagai penghidap Sirenomelia yang hidup paling lama.

Seorang lagi penghidap Sirenomelia terkenal ialah Shiloh Jade Pepin. Shiloh yang lahir pada 1999 di Maine, AS menjadi terkenal apabila kehidupannya sebagai ‘Mermaid Girl’ disiar dalam dokumentari TLC. Dia lahir tanpa sistem pembiakan dan dubur, serta bahagian bawah badan bercantum dari pinggang ke kaki. Keluarga Shiloh tidak mahu anaknya melalui pembedahan memisahkan kaki kerana khuatir akan nyawanya. Pada umur 10 tahun, Shiloh telah meninggal dunia.

Seorang lagi penghidap Sirenomelia di luar AS adalah kanak-kanak bernama Milagros Cerrón yang lahir di Peru. Namanya sendiri bermaksud ‘keajaiban’ kerana kondisi Milagros ini. Pada tahun 2006, pakar bedah tempatan berjaya memisahkan kedua-dua kaki Milagros dari bercantum semasa umurnya 2 tahun. Walaupun Milagros mampu berjalan namun pembedahan lanjutan perlu dilakukan untuk membetulkan buah pinggang, sistem penghadaman dan pembiakan. Namun, Milagros telah meninggal dunia pada umur 15 tahun akibat masalah buah pinggang.

Inilah kisah penghidap Sirenomelia yang berusaha hidup seketika dengan kondisi ‘ajaib’ ini. Walaupun tiada bukti perkaitan antara sindrom ini dengan mitos ikan duyung, para penghidap Sirenomelia berbangga dari bersedih melihat kaki mereka bercantum kerana mereka diumpamakan makhluk wanita yang cantik dengan bertubuh ikan!

Kalau nak tengok dokumentari tentang kehidupan Shiloh, ini pautannya:

RUJUKAN:

Gillan, J. (27 Mac 2021). Are Mermaid Myths Inspired by a Rare Medical Condition? Ancient Origins.


Bangsa Cina Menemukan Amerika 70 Tahun Lebih Awal Berbanding Columbus?

Kini, seorang sejarahwan lain pula mengutarakan pendapat bahawa bansa Cina juga meneroka Dunia Baru 70 tahun lebih awal berbanding Columbus. Sejarahwan amateur yang bernama Gavin Menzies yang mengeluarkan pendapat berkenaan pernah mengarang tiga buah buku yang sangat kontroversi: ‘1421: The Year China Discovered the World’ yang di daamnya beliau mendakwa bahawa sebuah armada Cina yang diketuai oleh Laksamana Zheng He berlayar dan tiba di Amerika pada tahun 1421.

Begitu juga dengan buku lanjutannya, iaitu ‘1434: The Year A Magnificent Chinese Fleet Sailed to Italy and Ignited the Renaissence’. Beliau juga mengarang sebuah buku yang juga menerima kritikan meluas, berjudul, ‘The Lost Empire of Atlantis: History’s Greatest Mystery Revealed’.

Walau bagaimanapun, adakah terdapat sebarang bukti bagi menyokong dakwaan-dakwaan yang dilakukan oleh Menzies itu? Di dalam sebuah buku terbarunya yang berjudul, ‘Who Discovered America: The Untold History of the Peopling of the Americas’, Menzies melampirkan sebuah peta Cina bertarikh 1418 yang menurutnya, menyokong dakwaannya bahawa bangsa Cina telah meneroka Amerika pada tahun 1421.

Peta yang dilukis oleh Laksamana Cheng Ho itu menunjukkan lokasi sungai-sungai dan pantai-pantai di Amerika Utara serta benua Amerika Selatan dengan agak terperinci. Menzies juga menyatakan bahawa penanda DNA ada membuktikan bahawa suku Indian dan masyarakat-masyarakat asli yang lain mempunyai jalur keturunan yang terkait dengan sejumlah penghuni Asia yang dipercayai menetap di sana.

Menzies mendakwa bahawa peta tersebut sudah pun diperakui kesahihannya oleh seorang penilai dari Christie’s Auctions (Rumah Bidaan Christie) dan sepasukan sejarahwan yang menyimpulkan bahawa ia ditulis di zaman Dinasti Ming, suatu zaman yang berlangsung dari tahun 1368 hingga 1644 Masehi. Bukti peta tersebut diperkuatkan lagi dengan nama-nama Cina di sejumlah bandar dan daerah di Peru.

Walau bagaimanapun, teori yang diutarakan oleh Menzies ini ditolak dan dikritik secara meluas oleh komuniti akademik arus perdana. Pada tahun 2008, seorang profesor sejarah dari University of London yang bernama Felipe Fernandez-Arnesto menyifatkan buku-buku Menzies sebagai ‘buku-buku sejarah yang boleh disamakan dengan (kisah) Elvis Presley (memasuki sebuah pasar raya) dan bertembung dengan tikus-tikus makhluk asing.”

Teori Menzies ini berkemungkinan tidaklah benar. Akan tetapi, cukup menyedihkan bagi kita apabila melihat dunia pada hari ini memperlihatkan mana-mana individu yang berani menghadirkan hipotesis alternatif yang berlainan dengan perspektif arus perdana menerima cemuhan dan penghinaan yang meluas.

TERJEMAHAN:

April Holloway. (9 Oktober 2013). Did China discover America 70 years before Columbus? Ancient Origins. https://www.ancient-origins.net/news-history-archaeology/did-china-discover-america-70-years-columbus-00905


Penempatan Viking Tertua Di Iceland Ditemui

Aktiviti ekskavasi di timur Iceland mendedahkan penemuan sebuah kem memburu Viking lama yang dilihat jauh lebih tua dengan usia 70 tahun melebihi usia petempatan pertama yang direkodkan di negara itu. Kem tersebut terletak di Ladang Stoo, sebuah kawasan ladang lama Viking di kawasan fjord Stöðvarfjörður yang dijumpai secara tidak sengaja pada tahun 2003.

Kem tersebut ditemui pada tahun 2015 oleh ahli arkeologi Bjarni Einarsson dan terdiri daripada dua struktur dengan tarikh pembinaan yang berbeza. Satu struktur dikatakan dibina antara 869 hingga 873 Masihi manakala satu lagi struktur dikatakan dibina pada tahun 800.

Dengan pendedahan tersebut, ia sekaligus mengubah kisah awal petempatan manusia di Iceland. Berdasarkan dua buah buku yang direkodkan pada abad ke-12, aktiviti petempatan awal manusia dikatakan berlaku pada tahun 870. Manakala Landnamabok atau Book of Settlement menceritakan penghuni awal Iceland ialah Ingólfur Arnarson dan isterinya Hallveig Fródadóttir yang berlayar dari Norway ke kawasan yang dikenali sebagai Reykjavik pada tahun 874.

Semasa ditemubual Iceland Review, Einarsson menyifatkan penemuan di Stoo dan beberapa tapak arkeologi lain di Iceland sebagai bukti bahawa manusia sudah bertapak di Iceland lebih lama sebelum Arnarson mendarat di Reykjavik. Dengan panjang 103 kaki, ini menjadikan Stoo sebagai lokasi rumah panjang Viking terbesar yang pernah ditemui di Iceland.

Dan semasa ekskavasi, pasukan arkeologi Einarsson turut menemui pelbagai artifak menarik. Antara artifak yang ditemui ialah duit syiling Rom dan Timur Tengah (berkemungkinan wang syiling kerajaan Bani Abbasiyyah), serpihan emas, manik kaca dan potongan perak yang digunakan sebagai mata wang. Ini sekaligus menunjukkan rumah tersebut berkemungkinan milik ketua puak yang pernah mendiami kawasan tersebut.

Ekskavasi yang sama turut menyimpulkan rumah panjang itu dibina di atas tapak sebuah lagi infrastruktur lama tetapi lebih besar saiznya dengan panjang 131 kaki. Dalam temubual yang sama, Einarsson melihat ia berkemungkinan sebuah kem memburu bermusim yang diuruskan orang Viking di Norway.

Biasanya, perjalanan mereka dari Norway ke Iceland bertujuan untuk mengumpul sumber komoditi untuk diperdagangkan kepada dunia luar. Justeru, kem berkenaan hanya digunakan secara bermusim berikutan ketiadaan bukti kewujudan haiwan ternakan domestik di kawasan berkenaan. Penemuan ini bukan sekadar di Stoo tetapi di Aðalstræti, Reykjavik dan Vogur, Hafnir.

Dan Einarsson melihat ia sebagai permulaan trend petempatan kekal manusia di Iceland. Dalam satu temubual lain bersama Live Science, beliau menambah, “Ini merupakan sebahagian daripada corak petempatan pulau-pulau di Lautan Atlantik. Pertama, kita ada kem-kem bermusim dan kemudian diikuti oleh petempatan.”

RUJUKAN:

Fox, Alex. (2020). Newly Excavated Viking Dwelling May Be Oldest Found in Iceland. Smithsonian Magazine. https://www.smithsonianmag.com/smart-news/viking-dwelling-iceland-may-be-oldest-ever-found-180975176/


Islam “Diasaskan” Pada Abad Ketujuh Masihi?

Pertama sekali, penulis ingin mengucapkan selamat tahun baharu Hijrah kepada semua umat Islam di seluruh pelusuk dunia. Kalender Hijrah telah berubah ke tahun 1440. Harapnya, kita sama-sama menggunakan nikmat kehidupan yang masih dikurniakan kepada kita ini untuk melakukan amal dengan lebih baik lagi dan menyimpan “saham” untuk akhirat. Pada artikel kali ini, penulis ingin membincangkan satu perkara berkenaan salah faham umum yang dipercayai oleh kebanyakan orang-orang non-muslim di serata dunia iaitu Islam hanya bermula sekitar 1,400 tahun yang lalu (mengikut kalender Masihi).

Terdapat satu kefahaman umum yang salah bagi orang bukan Islam di seluruh dunia yang menyatakan bahawa agama Islam diasaskan pada awal abad ketujuh Masihi oleh Nabi Muhammad SAW. Seolah-olah mereka menyatakan bahawa sebelum abad ketujuh Masihi, Islam tidak wujud kerana “pengasas” agama tersebut iaitu Muhammad bin Abdullah yang lahir pada akhir abad keenam menyebarkan “agama baharu” tersebut pada awal abad ketujuh Masihi. Ini merupakan suatu kefahaman umum yang salah sama sekali dan perlu diperbetulkan.

Sebelum kita membincangkan isu ini dengan lebih lanjut, sebaiknya kita selidiki dahulu maksud “Islam” itu sendiri dari segi bahasa dan istilah. Tidak seperti kebanyakan agama di dunia ini yang namanya berdasarkan nama individu ataupun tempat geografi, Islam dinyatakan namanya dalam al-Qur’an beberapa kali dalam pelbagai bentuk sebutan yang berasal daripada satu perkataan kata kerja atau kata perbuatan (verb, fi’l). Perkataan kata kerja tersebut ialah daripada bahasa Arab iaitu (سلم – salima) yang bermaksud selamat, sejahtera. Daripada perkataan tersebutlah, terbitnya perkataan (أسلم – aslama) yang kemudiannya membentuk perkataan kata nama (إسلام – Islam). Ketiga-tiga perkataan tersebut membawa maksud selamat, aman, damai, sejahtera, tunduk patuh, berserah diri dan taat. Oleh itu, Islam dari segi istilah ialah tunduk, patuh dan taat sepenuhnya pada perintah dan kehendak Allah SWT iaitu satu-satunya Tuhan yang layak disembah dan tidak sesekali menyekutukan-Nya dengan sesuatu pun.

Islam adalah satu-satunya agama dan cara hidup yang diredai oleh Allah SWT sebagaimana dalam firman-Nya dalam al-Qur’an:

“Sesungguhnya satu-satunya agama (yang diredai) di sisi Allah ialah Islam.” (Ali ‘Imran: 19).

“Pada hari ini telah Aku sempurnakan agamamu untukmu, dan telah Aku cukupkan kepadamu nikmat-Ku, dan telah Aku redai Islam sebagai agamamu.” (al-Ma’idah: 3)

Asas paling utama dalam ajaran Islam ialah tidak menyembah Tuhan yang lain selain Allah SWT. Ini adalah ajaran semua para nabi dan rasul kepada umat masing-masing (al-Mu’minun: 32; al-Anbiya’: 25; an-Nahl: 36) dan semestinya setiap umat yang beriman pada Allah SWT juga wajib beriman dan mengikuti rasul masing-masing (asy-Syu’ara’: 105-179; Ali ‘Imran: 32). Al-Qur’an menegaskan perkara tersebut berulang kali. Nuh AS menyeru kaumnya menyembah Tuhan yang satu, Hud AS menyeru kaumnya menyembah Tuhan yang satu, Soleh AS menyeru kaumnya menyembah Tuhan yang satu, begitu juga sekalian rasul yang lain. Mereka yang tunduk, patuh dan menyembah hanya kepada Tuhan yang satu iaitu Allah SWT digelar “Muslim” (ism fa’il daripada perkataan “aslama”).

Oleh itu, semestinya semua para nabi dan rasul adalah muslim. Ini dinyatakan sendiri dalam al-Qur’an bahawa Ibrahim AS seorang muslim (Ali ‘Imran: 67), Ishak AS seorang muslim, Ya’akub AS seorang muslim (al-Baqarah: 132; Yusuf: 36), Yusuf AS seorang muslim (Yusuf: 101), Musa AS seorang muslim (Yunus: 84), Isa AS dan pengikutnya (hawariyyun) mereka juga adalah muslim (Ali ‘Imran: 52). Bahkan, Firaun pada zaman Nabi Musa AS ketika akhir hayatnya apabila dia dan bala tenteranya hampir lemas ditenggelamkan oleh laut melaung mengaku dirinya seorang muslim tetapi pengislaman dan taubatnya itu tidak lagi diterima oleh Allah SWT (Yunus: 90).

Perkara ini tidak hanya dinyatakan dalam al-Qur’an, bahkan Bible juga menyatakannya; Moses (Musa AS) mengajar kepada kaumnya Bani Israel bahawa Tuhan mereka adalah satu (Deuteronomy, 6:4), begitu juga Jesus (Isa AS) mengajar kepada kaumnya Bani Israel bahawa Tuhan mereka adalah satu (Mark, 12:29), bukan tiga dalam satu dan sebagainya. Bahkan Isa AS dinyatakan dalam Bible tunduk dan patuh pada perintah dan kehendak Tuhan yang satu (Matthew, 26:39; John, 5:30). Jika kita diberi kesempatan bertemu dengan Nabi Musa AS dan Nabi Isa AS yang dikatakan umum sebagai “pengasas agama Yahudi (Judaism) dan Kristian (Christianity)” dan bertanya kepada kedua-dua orang rasul yang mulia tersebut; apakah agama mereka berdua.

Adakah mereka akan menyatakan bahawa agama yang mereka anuti ialah agama Yahudi ataupun Kristian? Jawapannya tidak. Ini kerana sepanjang hayat mereka, kedua-dua orang rasul tersebut tidak pernah mendengar kedua-dua istilah tersebut. Kedua-dua istilah tersebut hanya wujud selepas zaman mereka apabila orang luar menggelar pengikut mereka dan agama mereka berdasarkan nama individu dan tempat mereka (Christian = Acts, 11:26). Jawapan yang akan diberikan oleh kedua-dua orang rasul tersebut ialah agama mereka ialah tunduk dan patuh sepenuhnya pada perintah dan kehendak Tuhan yang maha esa iaitu Allah SWT dan tidak menyekutukan-Nya sepertimana ajaran utama mereka kepada umat masing-masing. Dalam erti kata lain, mereka ialah muslim yang menyebarkan akidah Islam kepada umat mereka.

Masalah bagi sebahagian golongan orientalis Barat ialah mereka cuba menamakan agama Islam dengan panggilan “Mohamedism / Mohamedanism” dan penganutnya dikenali sebagai “Mohamedan.” Bukan sahaja para orientalis Barat menggunakan istilah tersebut, bahkan jika kita lihat dokumen-dokumen laporan pegawai kolonial British di Arkib Negara, mereka menulis berkenaan orang Islam atau muslim sebagai “Mohamedan”; “Mohamedan cemetery,” “Mohamedan Chinese,” “Mohamedan Indian,” “Mohamedan Punjabi,” “Mohamedan Siamese Settlers,” “Mohamedan religion,” “Mohamedan law,” “Mohamedan community,” “Teams of Mohamedan Football Association,” bahkan ada pula istilah “non-Mohamedan”? Kejahilan ini berlaku kerana menurut kefahaman mereka, Muhammad bin Abdullah adalah pengasas agama tersebut, sepertimana “Christianity” diambil daripada nama gelaran Jesus Christ (Isa al-Masih AS).

Padahal, sama seperti para nabi dan rasul yang diutuskan sebelum baginda yang kesemua mereka mengajarkan Islam kepada umat masing-masing, baginda juga mengajar perkara tauhid yang sama (al-Ikhlas: 1-4). Semulia-mulia kedudukan Nabi Muhammad SAW dalam ajaran Islam, umat Islam tidak pernah menyembah baginda sebagai Tuhan, tiada satu pun aliran akidah dalam kalangan umat Islam sepanjang sejarah yang pernah menjadikan baginda sebagai Tuhan sebagaimana umat Kristian menyembah Jesus (Nabi Isa AS) sebagai salah satu Tuhan dalam konsep Triniti mereka.

Oleh itu, jika kita amati kalimah syahadah umat Islam, ayat pertamanya ( أشهد أن لا إله إلا الله– Aku bersaksi bahawa TIADA Tuhan melainkan Allah) dimulakan dengan kata penafian yang menegaskan bahawa tiada Tuhan yang layak disembah melainkan Allah SWT, tetapi ayat kedua tidak dimulakan dengan kata penafian (وأشهد أن محمد رسول الله – … dan aku bersaksi bahawa Nabi Muhammad adalah Pesuruh Allah). Dengan itu, kita juga boleh menyatakan Nuh rasulullah, Ibrahim rasulullah, Musa rasulullah, Isa rasulullah, tiada masalah, kerana mereka juga rasul yang mengajar akidah tauhid yang sama. Sebagai umat Islam, kita wajib beriman dengan kesemua para nabi dan rasul daripada zaman Nabi Adam AS sehinggalah penutup sekalian para nabi dan rasul iaitu Nabi Muhammad SAW.

Jika kita amati kisah beberapa umat yang mendustakan rasul masing-masing dalam al-Qur’an, Surah asy-Syu’ara’, seperti kaum Nabi Nuh AS, kaum ‘Ad iaitu kaum Nabi Hud AS, kaum Tsamud iaitu kaum Nabi Soleh AS dan kaum Nabi Lut AS, al-Qur’an menyatakan: “Kaum Nuh telah mendustakan para rasul mereka,” “Kaum ‘Ad telah mendustakan para rasul mereka,” “kaum Tsamud telah mendustakan para rasul mereka.” Persoalannya mengapa “para rasul” (al-mursalin, lebih daripada tiga orang)? Bukankah setiap kaum tersebut diutuskan hanya seorang rasul dalam kalangan mereka? Ini kerana al-Qur’an ingin menyatakan bahawa apabila mereka mendustakan seorang rasul yang diutuskan dalam kalangan mereka sendiri, maka secara tidak langsung mereka juga mendustakan para rasul yang lain, tidak kira sebelum atau selepas zaman mereka kerana semua para nabi dan rasul menyeru akidah tauhid yang sama iaitu Islam.

Akhir kata, jika mereka benar-benar mengikuti ajaran sebenar Moses (Nabi Musa AS) dan Jesus (Nabi Isa AS), begitu juga ajaran para nabi dan rasul yang lain iaitu taat, tunduk dan patuh sepenuhnya pada perintah dan kehendak satu-satunya Tuhan yang maha esa dan layak disembah iaitu Allah SWT, tidak menyekutukan-Nya dengan sesuatu apa pun, maka mereka tidak boleh lari daripada menjadi seorang muslim. Hakikatnya, Islam telah ada sejak azali lagi, itulah agama Nabi Adam AS dan isterinya, Hawa AS, akidah tauhidnya tetap sama sehingga kini iaitu mengesakan Allah SWT, cuma istilah “Islam” sebagai agama hanya muncul setelah pengutusan Nabi Muhammad SAW sebagai rasul 1,400 tahun yang lalu. Bahkan, semua manusia ketika berada di alam roh lagi iaitu belum dilahirkan di dunia ini telah mengakui tunduk dan patuh pada keesaan Allah SWT sebagaimana yang dinyatakan dalam al-Qur’an, Surah al-A’raf, ayat 172.

Sumber rujukan:

– Al-Qur’an.

– Bible Versi King James.

– H. Abuddin Nata, Studi Islam Komprehensif, Jakarta: Kencana Prenada Media Group, 2011.

– Khurshid Ahmad, “Islam: Basic Prinsiples and Characteristics,” dalam Khurshid Ahmad (ed.), Islam: Its Meaning and Message, United Kingdom: The Islamic Foundation, 2010.

– Video syarahan Shaykh Ahmed Deedat bertajuk “Christianity, Judaism or Islam: Which Has The Solution to The World’s Problems?” di Acton Town Hall, United Kingdom.


Kannibalism: Jenayah Perang Jepun WWII

Jangan terkejut sekiranya kita cuba mengaitkan Jepun dengan jenayah-jenayah perang semasa Perang Dunia Kedua (WWII), pasti ada yang melenting dan menyelar dakwaan tersebut sebagai palsu. Ini kerana tidak seperti Jerman, Jepun masih enggan mengakui penglibatan jenayah mereka, sebaliknya cuba menunjukkan diri mereka sebagai mangsa kekejaman agresif Amerika Syarikat melalui serangan bom atom ke atas Hiroshima dan Nagasaki tanpa sebarang sebab. Atas sebab itu, apabila ada filem atau siri televisyen yang memaparkan kekejaman mereka, maka siap sedialah mendengar kecaman Tokyo terutama dari golongan pelampau berhaluan kanan. Ini kerana pada mereka, Jepun tidak bersalah. Tetapi apakah Tokyo dapat lari dari jenayah paling kejam dalam WWII iaitu perbuatan kanibalisme?

Dalam satu buku berjudul Flyboys yang ditulis oleh James Bradley menceritakan pengalaman Tentera Marin Amerika Syarikat termasuk bapa penulis semasa kempen di Iwo Jima. Salah satu anekdot ngeri berkenaan Flyboys ialah pengalaman bekas Presiden Amerika Syarikat yang juga veteran perang WWII, George H.W Bush hampir-hampir dipenggal dan dijadikan makanan oleh tentera Jepun semasa di situ. Semasa kempen di Iwo Jima, Bush baru berusia 20 tahun dan sebahagian daripada sembilan juruterbang pesawat yang ditembak jatuh oleh pihak Jepun di Chichijima, sebuah pulau kecil yang terletak 700 batu dari selatan Tokyo. Dalam kalangan juruterbang, hanya beliau saja yang berjaya melepaskan diri dari menjadi tawanan Jepun.

Menurut Bradley, baki juruterbang pesawat yang ditahan kemudiannya diseksa dan dibelasah oleh tentera-tentera Jepun sebelum dihukum bunuh. Mereka dihukum bunuh sama ada dipenggal atau ditikam bertubi-tubi dengan bayonet dan buluh runcing. Empat daripada askar-askar ini kemudian dilapah daging mereka oleh pakar-pakar bedah yang bertugas di situ. Dari situ, hati dan daging peha mereka dimasak dan dijadikan hidangan untuk pegawai-pegawai tentera di situ. Bush terselamat dari peristiwa tersebut kerana semasa pesawatnya terhempas, pesawatnya jatuh jauh sedikit dari pulau tersebut dan beliau dapat melarikan diri dengan bot penyelamat. Tentera Jepun yang melihat beliau cuba menangkapnya tetapi terpaksa berundur selepas ditembak bertubi-tubi oleh pesawat-pesawat udara Amerika. Selepas beberapa lama, Bush berjaya diselamatkan oleh krew sebuah kapal selam Amerika yang beroperasi di situ.

Antara keterangan berkenaan jenayah jelik ini ialah keterangan seorang tentera Jepun dalam tribunal jenayah perang Guam bernama Iwakawa. Iwakawa menceritakan dia memaksa salah seorang operator radio bernama Marve Mershon berjalan ke lubang kubur yang baru digali, matanya ditutup dan dipaksa berlutut sebelum dipenggal. Sehari selepas itu, pegawai atasannya bernama Mejar Sueo Matoba merancang memasukkan daging warga Amerika sebagai sebahagian daripada pesta sake bersama pegawai-pegawai lain termasuk pegawai pemerintah pulau tersebut, Jeneral Yoshio Tachibana.

Selain Iwakawa, seorang pembantu pakar bedah yang membantu pakar-pakar bedah menyediakan daging menceritakan seorang doktor bernama Teraki membelah dada mangsa dan mengambil hatinya. Sementara dia mengambil sepotong daging peha seberat enam paun dan berukuran empat inci lebar, satu kaki panjang. Selain Mershon, seorang lagi anggota krew pesawat bernama Floyd Hall turut menerima nasib sama. Laksamana Kimizo Mori yang berkhidmat sebagai pegawai kanan tentera laut di Chichijima menceritakan hati Hall diambil dan dijadikan sebagai hidangan oleh Matoba untuk pestanya. Menurut Mori, hati krew itu dicucuk dengan buluh runcing dan dimasak dengan sos soya dan sayur-sayuran. Matoba berbuat demikian kerana menyifatkan hati manusia mempunyai manfaat perubatan pada perut.

Seorang lagi mangsa jenayah keji ini ialah Jimmy Dye. Sebelum dibunuh, Dye dipaksa bekerja sebagai penterjemah selama beberapa minggu. Selepas itu, beliau dibunuh atas arahan Kapten Shizuo Yoshii supaya hatinya dijadikan sebagai hidangan untuk pegawai-pegawai senior lain. Mangsa keempat, Warren Earl Vaughn turut dibunuh dengan sebahagian daripada mayatnya dijadikan makanan oleh tentera Jepun. Baki empat krew yang ditawan dibunuh di mana salah seorang daripadanya dipukul sehingga mati. Selepas perang, Matoba, Tachibana dan Shizuo ditahan dan dihukum bunuh kerana melakukan jenayah perang dan jenayah kemanusiaan.

Jika anda rasa ini satu insiden berasingan, anda salah. Satu keterangan ngeri dari seorang pegawai tentera India bernama Jemadar Abdul Latif. Beliau diselamatkan oleh tentera Australia di Teluk Sepik, Papua New Guinea pada tahun 1945. Dalam keterangannya, Jemadar menceritakan ramai rakan tawanannya dibunuh dan dijadikan sebagai makanan oleh tentera Jepun. Selain tawanan perang, penduduk tempatan Papua turut menjadi mangsa kerakusan keji tentera Jepun. Beliau menambah, “Di Kampung Suaid, seorang pegawai perubatan Jepun melawat tawanan-tawanan perang India secara berkala dan setiap kali datang, dia memilih tawanan-tawanan yang sihat. Tawanan-tawanan ini dipaksa meninggalkan kawasan tersebut atas alasan menjalankan tugas tetapi tidak pernah muncul semula.” Keterangan Jemadar ini direkodkan oleh seorang wartawan akhbar The Times yang berpangkalan di Melbourne pada 5 November 1946.

Keterangan Jemadar ini turut disokong oleh Kapten R.U Pirzai dan Subedar Dr Gurcharan Singh. Semasa ditemubual oleh akhbar Australia, The Courier-Mail yang bertarikh 25 Ogos 1945, beliau menceritakan dari 300 tawanan perang India yang dihantar ke Wewak, hanya 50 orang sahaja yang terselamat. Semasa dalam tawanan, seorang doktor Jepun bernama Leftenan Tumisa membentuk satu unit terdiri daripada tiga atau empat orang dan menghantar seorang tawanan ke luar kem atas sebab kerja. Di situlah, tawanan tersebut akan dibunuh dan dagingnya dilapah di mana hati dan daging dari bahagian punggung, peha, kaki dan lengan dipotong dan dimasak. Keterangan mereka disokong oleh kisah-kisah tawanan lain yang menceritkaan kanibalisme di kem mereka. Ini termasuklah John Baptist Crasta yang menjadi tawanan di kem tahanan Rabaul di mana pengalamannya diabadikan dalam sebuah memoir bertajuk Eaten by the Japanese: The Memoir of an Unknown Indian Prisoner of War. Selepas perang berakhir, Crasta menjadi sebahagian daripada panel penyiasat pihak Bersekutu.

Di sebalik bukti berlebihan berkenaan kanibalisme yang berleluasa dalam kalangan tentera Jepun, ramai bersikap skeptik terhadap pendedahan ini dan menganggap ia satu pembohongan. Namun semua itu berubah apabila seorang sejarawan Jepun bernama Toshiyuki Tanaka menjumpai bukti kukuh aktiviti kanibalisme dalam kalangan tentera Jepun semasa WWII. Penemuan tersebut disiarkan dalam akhbar The Japan Times dan menjadi asas kepada bukunya, Hidden Horrors: Japanese War Crimes in World War II. Berdasarkan penemuan Tanaka, terdapat 100 dokumen membabitkan insiden ini termasuk keterangan tentera Australia dan India serta buruh-buruh paksa Asia di Papua New Guinea dan Filipina.

Berdasarkan kajian beliau, Tanaka mendapati sesetengah tentera yang terlibat dengan kegiatan ini melakukannya atas sebab mengelak kebuluran dan ini menjadi asas kepada kesimpulan yang dibuat pihak Bersekutu. Namun beliau mendapati kes-kes tersebut merupakan kes-kes terpencil. Ini kerana dalam banyak kes, kebanyakan tentera Jepun sihat dan kuat serta mereka tidak menghadapi masalah bekalan makanan asas seperti kentang, nasi dan ikan kering. Tanaka turut menafikan kanibalisme berlaku akibat kerosakan moral. Dalam kebanyakan laporan yang ditemui, moral tentera Jepun di barisan hadapan bagus dan kanibalisme ini dilakukan atas arahan komander mereka. Tujuannya ialah untuk memberi keyakinan kepada askar-askar dan menguatkan keazaman mereka. Selain itu, taktik ini digunakan bertujuan mengeratkan ikatan sesama mereka kerana seluruh tentera memutuskan untuk melanggar tabu (kanibalisme) bersama-sama.

SUMBER


Dihina Kerana Terselamat Dari Tragedi Titanic

Jika orang itu terselamat dari mana-mana nahas atau tragedi, seseorang itu kebiasaannya menjadi tarikan media dan dijadikan sebagai ikon. Namun, ini tidak terjadi pada seorang penumpang berbangsa Jepun yang dihina sehingga kematiannya kerana terselamat dari nahas Titanic.

Merupakan satu-satunya penumpang Jepun yang menaiki kapal Titanic. Masabumi Hosono dilahirkan pada 15 Oktober 1870 di sebuah kampung di wilayah Hokura. Masabumi merupakan moyang kepada Haruomi Hasono, seorang ahli kuartet muzik Yellow Band di Jepun.

Setelah menamatkan pengajian Bahasa Russia di Pusat Pengajian Bahasa di Tokyo, Masabumi kemudian bekerja sebagai pengurus bahagian akaun di Jabatan Keretapi Kerajaan Imperial Jepun sebelum dilantik sebagai Ketua Jabatan Penyiasatan di dalam agensi yang sama.Pada tahun 1908, beliau dilantik sebagai pengurus laluan kereta api.

Pada tahun 1910, Masabumi telah dihantar ke Russia oleh kerajaan Jepun untuk mengkaji sistem laluan kereta api di sana selama dua tahun. Kemudian, beliau pergi ke London dan Southampton untuk pulang ke Jepun. Masabumi telah membeli tiket Titanic kelas kedua untuk ke Amerika Syarikat sebelum menuju ke Jepun.

Pada malam kejadian, ketika Masabumi sedang nyenyak tidur di kabinnya, tbeliau iba-tiba beliau dikejut oleh pelayan dan menyuruhnya untuk memakai jaket keselamatan. Sebagai penumpang kelas kedua, Masabumi mempunyai akses untuk naik ke boat deck. Namun, seorang pengawal yang bertugas menahan beliau ketika beliau cuba naik ke sana kerana pengawal tersebut menyangka Masabumi merupakan penumpang kelas ketiga.

Walaubagaimanapun, Masabumi berjaya melepasi halangan tersebut setelah berlaku satu kekecohan. Setibanya beliau tiba di boat deck, beliau mendapati beberapa bot keselaamatan telah dilancarkan. Kemudian, beliau terdengar jeritan seorang pegawai untuk menaiki bot, lantas beliau menaiki  bot keselamatan #10 untuk menyelamatkan diri.

Setelah berjaya menaiki RMS Carpathia, Masabumi berehat dan tidur di bilik merokok kapal tersebut. Sepanjang perjalanan ke New York, beliau sering diganggu oleh anak-anak kapal RMS Carpathia. Di Carpathia, beliau mengutus sepucuk surat menggunakan surat dari Titanic. Setelah tiba di New York, Masabumi tidak menjadi tumpuan media seperti yang lain.

Maruah Masabumi tercalar walaupun selepas kembalinya beliau ke negeri cacing pada tahun 1939. Pada 1950an, media Jepun turut mengaitkan dengan perbuatan Masabumi ketika terjadinya kemalangan kapal Jepun  yang menyebabkan kematian yang banyak.

Setelah filem Titanic menjadi hit di seluruh dunia , cucu Masabumi, Haroumi Hasono terjumpa diari peribadi datuknya. Haroumi kemudian membuat kenyataan bahawa datuknya menulis bahawa beliau tidak pernah berniat untuk memalukan negara. Haroumi kemudian memohon kepada seluruh rakyat Jepun untuk memaafkan tindakan datuknya. Permohonan maaf itu ternyata mengembalikan maruah keluarga Hasono terutama Masabumi setelah sekian lama tercalar maruahnya.


Kisah Sultan Abdullah Semasa Dalam Buangan Di Seychelles

Kita semua tahu apa impak Perjanjian Pangkor dan perlantikan J.W.W Birch sebagai residen British pertama di Tanah Melayu. Ia menandakan bermulanya campur tangan secara terus oleh pihak British dalam urusan pentadbiran negeri-negeri Melayu. Dan kita juga tahu akibat dasar-dasar yang bersifat penindasan yang diperkenalkan Birch, ia membangkitkan kemarahan ramai sehingga membawa kepada pembunuhan Birch di Pasir Salak dan mencetuskan Perang Perak. Selepas peristiwa tersebut, ramai dihukum mati kerana terlibat dengan pembunuhan Birch termasuk Dato Maharajalela, Dato Sagor dan Seputum. Sultan Abdullah dan beberapa pembesar Melayu lain dibuang negeri ke Pulau Seychelles sementara Sultan Ismail dibuang negeri ke Johor dan diletakkan di bawah penjagaan pemerintah Johor, Maharaja Abu Bakar. Justeru, apa yang dilakukan Sultan Abdullah dan pembesar-pembesar Perak semasa dalam buangan di Seychelles?

DIBUANG NEGERI

Pada pagi 21 Julai 1877, baginda bersama beberapa pembesar Melayu lain berangkat dari sebuah penjara di Singapura untuk menaiki kapal stim Cotherstone yang diketuai oleh Kapten Blanche. Rombongan ini diiringi oleh sembilan pegawai polis diketuai Inspektor R. Strugnell. Stugnell turut berperanan sebagai penterjemah untuk rombongan. Selepas berlayar selama sebulan, Cotherstone akhirnya tiba di Mahe pada 31 Ogos 1877. Selain Sultan Abdullah, pembesar Perak yang turut dibuang negeri ialah Orang Besar Larut, Ngah Ibrahim, Dato Laksamana Mohamed Amin dan Dato Syahbandar Kadek bin Mohamed. Rombongan ini turut disertai oleh kaum keluarga dan orang suruhan mereka semasa dalam buangan di Seychelles.

Tidak banyak rekod yang mencatatkan kehidupan Sultan Abdullah dan pengikut baginda semasa di Seychelles dan berapa ramai yang berada di sana. Ada sesetengah berpandangan selepas tiba di Mahe, mereka menetap di Union Vale, Mahe di sebuah rumah besar yang mempunyai kawasan luas sebelum dihantar ke Pulau Felicite bersebelahan kawasan La Digue. Menurut cerita penduduk tempatan, Sultan Abdullah dan pengikutnya menetap di kawasan-kawasan yang berlainan di Mahe iaitu Bel Etang, Rochon, Port Victoria, Union Vale dan Ma Constance di Anse Etoile, sebuah rumah agam besar yang pernah didiami oleh lanun terkenal, Jean-Francois Hodoul.

Mengikut catatan penulis William McAteer dalam bukunya, Hard Times in Paradise, hanya Ngah Ibrahim dan Dato Laksamana saja yang dihantar ke Pulau Felicite oleh Charles Salmon, Ketua Pesuruhjaya Awam atas alasan keselamatan. Salmon turut merekrut dua lagi penterjemah dari Mauritius untuk mereka. Dua tahun selepas itu, berikutan kekurangan air dan rawatan perubatan, kedua-duanya dibenarkan berpindah ke Mahe oleh pengganti Salmon, Kapten Arthur Havelock. Bagaimanapun, tiada rekod yang mencatatkan berapa ramai ahli keluarga, orang suruhan dan kakitangan keselamatan di Pulau Felicite.

KEHIDUPAN SULTAN ABDULLAH

Berkenaan Sultan Abdullah pula, ada satu anekdot menarik berkenaan ketua polis yang mengiringi rombongan mereka, Strugnell. Strugnell sebelum ini digantung oleh pihak berkuasa di Perak kerana berlaku kejam terhadap tahanan-tahanan Melayu. Namun pada saat akhir, beliau direkrut sebagai pengawal peribadi dan penterjemah Sultan Abdullah semasa baginda berada dalam buangan di Seychelles. Semasa di Seychelles, Strugnell memujuk Salmon merampas keris baginda dan meletakkan ia di bawah kawalan polis. Mungkin ramai beranggapan tindakan beliau ini menyebabkan Sultan Abdullah murka kerana baginda dibenarkan menyimpan pedang yang dikurniakan oleh Ratu Victoria. Bagaimanapun situasi tersebut tidak berlaku dan baginda tidak menyimpan dendam dengan Strugnell. Buktinya, mereka berdua banyak terlibat dalam pelbagai aktiviti sukan bersama-sama termasuk kriket.

Semasa dalam buangan, baginda menunjukkan minat mendalam pada sukan, mengumpul tongkat berkualiti dan melibatkan diri dalam aktiviti pertanian. Sultan Abdullah memperkenalkan banyak buah-buahan dari Tanah Melayu termasuk pisang dan manggis. Pisang yang diperkenalkan baginda menjadi sumber makanan penting kepada penduduk tempatan semasa Perang Dunia Pertama dan Perang Dunia Kedua. Sebagai ahli sukan, selain kriket, baginda turut melibatkan diri dalam pertandingan layang-layang dan sukan bola sepak. Sultan Abdullah amat disukai kelompok elit di situ di mana baginda bermain bersama mereka di Kelab Kriket Victoria. Selain bermain kriket, baginda turut meluangkan masa bersama anak-anak kapal perang British yang berlabuh di Seychelles. Atas sebab inilah, ramai menyokong usaha pembebasan Sultan Abdullah di mana salah satu petisyen baginda ditandatangani oleh pentadbir baru Seychelles, Thomas Risely Griffith. Selain Griffith, kelompok kenamaan di Mauritius turut menyokong usaha pembebasan baginda.

PERIHAL TERANG BULAN & NEGARAKU

Semasa di Seychelles, baginda dikurniakan tujuh cahaya mata iaitu empat putera dan tiga puteri. Putera-putera Sultan Abdullah dihantar bersekolah di Sekolah Kerajaan Lelaki di Victoria sementara puteri-puteri baginda dihantar ke Sekolah St. Paul juga di Victoria. Salah seorang puteri baginda, Raja Hadyah belajar bermain piano semasa di Mahe dan dikenali sebagai pemain piano yang hebat. Baginda suka memainkan lagu La Rosalie diiringi oleh kekandanya, Raja Chulan yang boleh bermain biola di mana baginda belajar dan memainkan lagu tersebut di Mahe. Menurut Raja Hadyah, sebuah kumpulan muzik Perancis selalu mengadakan persembahan mingguan di khalayak dan mempersembah La Rosalie di kediaman tepi laut ayahanda baginda, Sultan Abdullah. Kenyataan Raja Hadyah ini merujuk kepada kediaman baginda di Union Vale, Mahe.

Selepas selesai lawatannya ke Seychelles, Raja Chulan memperkenalkan irama lagu tersebut kepada kekanda baginda merangkap putera sulung Sultan Abdullah, Raja Mansur. Raja Mansur kemudiannya menulis lirik baru menggunakan irama La Rosalie. Lagu inil yang dikarang oleh baginda ini sebenarnya lagu negeri Perak iaitu Terang Bulan. Dan ianya dimainkan buat kali pertama apabila Sultan Abdullah melawat London yang ditemani oleh Raja Mansur di mana baginda bertindak sebagai setiausaha ayahandanya. Lagu Terang Bulan ini menjadi asas kepada lagu rasmi negara yang kita kenali hari ini, Negaraku. Pada tahun 1960-an, duta Perancis ke Kuala Lumpur, Monsieur Pierre Anthonioz menunjukkan minat pada lagu kebangsaan kita. Pada tahun 1964, beliau berjaya mendapatkan salinan lagu tersebut dan dihantar kepada Gabenor Seychelles. Lagu Negaraku kerap dimainkan di radio dan dikenali oleh generasi lama mengandungi irama La Rosalie.

KEMBALI

14 tahun selepas duduk dalam buangan di Seychelles, Sultan Abdullah menulis satu surat kepada sahabatnya, Sir Henniker Heaton yang pada ketika itu berkhidmat sebagai Ahli Parlimen Parti Konservatif di Canterbury. Dalam surat tersebut, baginda menceritakan kematian isteri baginda dan hakikat akan situasi baginda sebagai orang buangan yang jauh dari negeri kelahirannya. Isteri Sultan Abdullah, Che Rashia atau Puteri Rashia menurut penduduk tempatan meninggal dunia pada 29 Mac 1891 dan dikebumikan di tanah perkuburan Islam Mont Fleuri. Antara tahun 1887 hingga 1893, empat orang buangan Perak meninggal dunia di Mahe. Enam tahun selepas itu, barulah baginda dibenarkan kembali semula ke Semenanjung Tanah Melayu. Untuk beberapa tahun selepas itu, Sultan Abdullah menetap di Singapura dan Pulau Pinang. Pada tahun 1922, baginda dibenarkan kembali ke Kuala Kangsar dan mangkat pada 22 Disember 1922. Jenazah Sultan Abdullah dimakamkan di Bukit Chandan dan baginda diberi gelaran Marhum Habibullah.

KISAH SEBENAR PEMBABITAN BAGINDA

Sebelum dan semasa dalam buangan di Seychelles dan tempohnya di Singapura serta Pulau Pinang, Sultan Abdullah menegaskan bahawa baginda tidak bersalah dan tidak terlibat sama sekali dengan pembunuhan Birch di Pasir Salak. Buktinya, dalam satu surat baginda kepada Setiausaha Koloni Negeri-Negeri Selat, John Douglas pada tahun 1876, baginda menyatakan beberapa fakta berikut:

1. Baginda menafikan mengadakan pertemuan dengan pembesar-pembesar Perak atau menerima kehadiran mereka di atas kapal baginda di Durian Sebatang. Malah beberapa hari sebelum peristiwa tersebut berlaku, Sultan Abdullah mahu mengadakan pertemuan dengan Birch di Kota Setia untuk membincangkan isu kutipan cukai dan bayaran tahunan yang diterima pembesar-pembesar sebagai pampasan. Kerajaan Britain mendakwa baginda mengadakan pertemuan dengan pembesar-pembesar Perak di Durian Sebatang, permulaan kepada peristiwa berdarah itu. Namun, baginda menafikan pertemuan tersebut berlaku kerana apabila melalui Durian Sebatang, arus kawasan tersebut agak kuat menyebabkan sukar baginda untuk berlabuh atau bertemu dengan pembesar-pembesar seperti yang didakwa. Sultan Abdullah turut menegaskan selepas baginda bertolak ke Kota Setia dan menuju ke Batak Rabit, baginda tidak pernah mengedarkan surat memberi arahan kepada pembunuhan Birch.

2. Baginda turut menafikan menghantar Nakhoda Ketek atau mana-mana pembesar ke Pulau Pinang untuk membeli senjata api dan peluru dan juga tarikh pembelian senjata seperti yang didakwa.

3. Sultan Abdullah turut menafikan mengadakan pertemuan dengan pembesar-pembesar Perak di Batak Rabit untuk membincangkan isu pembunuhan Birch pada Ogos 1875. Malah dalam pertemuan tersebut yang berlangsung pada Ogos atau Julai sebelum itu, baginda sebenarnya mahu membincangkan persiapan menerima kehadiran Gabenor Negeri-Negeri Selat bersama Dato Laksamana, Dato Syahbandar dan Raja Mahkota. Jika pihak British mengatakan pertemuan diadakan pada Jun 1875, pertemuan tersebut tidak wujud kerana salah seorang daripada anakanda baginda gering di Batak Rabit.

4. Sultan Abdullah turut menegaskan baginda tidak pernah mengeluarkan surat arahan membunuh Birch kepada Dato Maharajalela dan memberitahu bahawasanya surat tersebut dipalsukan menggunakan cap mohor palsu yang dimiliki oleh Haji Mohammed Syed, di mana cap tersebut dibuat di Singapura dan dimiliki oleh individu tersebut. Selepas waran tangkap dikeluarkan, beliau berjaya melarikan diri ke dalam hutan.

5. Baginda menafikan mengadakan pertemuan di Durian Sebatang pada Oktober 1875 dan menafikan akan membekalkan senjata api dan bekalan kepada Dato Sagor, Dato Maharajalela dan Dayang Murawweh untuk membantu mereka membunuh Birch.

6. Birch dibunuh tanpa pengetahuan dan kebenaran baginda.

7. Selepas Birch dilantik sebagai residen, beliau tidak bersefahaman dengan Dato Maharajalela. Dari situ, baginda menghentikan sebarang komunikasi dengan beliau dan menafikan menghantar Along Nor atau Wan Husain untuk memberitahu Dato Maharajalela bahawa mereka sedia membantu dengan senjata api dengan bekalan.

8. Baginda menafikan menghantar bekalan beras kepada Dato Maharajalela dan tidak tahu menahu rancangan beliau menyerang Birch.

9. Sultan Abdullah turut menafikan baginda menggunakan senjata api yang diberi Britain untuk membantu Dato Maharajalela melawan pegawai British dan membunuh residen dari Batak Rabit ke Durian Sebatang. Sebaliknya, baginda mengarahkan pengikut baginda bergerak dari Batak Rabit ke Bandar Baru untuk membantu pihak Britain.

10. Sebagai bukti baginda tidak bersubahat dengan pembunuh-pembunuh Birch, selepas mendapat tahu lokasi persembunyian Dato Sagor, baginda mengarahkan Dato Syahbandar menahannya dan dihantar ke Bandar Baru. Sultan Abdullah turut menafikan baginda memberi nasihat kepada pembesar-pembesar Perak yang terlibat agar bersembunyi dalam hutan atau menerima kehadiran mereka dan melindungi mereka.

Kerajaan Britain mengetahui bahawa baginda, Sultan Ismail dan beberapa pembesar lain tidak bersalah dan tiada kena-mengena dengan peristiwa pembunuhan Birch. Malah, kenyataan baginda sebenarnya mendapat sokongan Ketua Hakim Negeri-Negeri Selat, Sir Peter Benson Maxwell yang menyifatkan tiada bukti yang menyokong dakwaan pihak pendakwaraya yang mengaitkan baginda dengan pembunuhan Birch. Namun, kenyataan Maxwell tidak dilayan oleh London dan hukuman baginda dikekalkan. Bagi Pejabat Koloni, sebarang bentuk penentangan perlu dihapuskan sama ada ianya benar atau tidak kerana ini bakal menjejaskan usaha campur tangan mereka di negeri-negeri Melayu terutama Perak.

Sebenarnya, pembunuh Birch secara tidak langsung ialah Gabenor Negeri-Negeri Selat, Sir Andrew Clarke. Clarke individu bertanggungjawab merencana Perjanjian Pangkor dan memulakan dasar campur tangan secara langsung ke negeri-negeri Melayu. Clarke yang bakal bersara pada tahun 1878, pasti tidak mahu aduan berkenaan Birch mencalarkan reputasinya sebagai pentadbir koloni yang berjaya. Clarke dan penggantinya, Sir William Jervois tidak mengendahkan surat-surat Sultan Abdullah berkenaan kebiadaban Birch, dan itu sebenarnya membawa kepada kematian Birch di Pasir Salak. Dan untuk tahun-tahun berikutnya selepas pembunuhan Birch dan Perang Perak, individu-individu yang bertanggungjawab mencetuskan onar ini masih enggan bertanggungjawab akan kesilapan mereka walaupun mendapat teguran keras dari London dan Pejabat Koloni sendiri.

SUMBER


Rawatan Melawan Covid-19 Ditemui?

6 bulan masyarakat dunia menghadapi wabak COVID-19 dengan kes positif sebanyak 8 juta, para saintis telah menemui sejenis d4dah yang mampu melawan penyakit tersebut, di samping berusaha mencari vaksin sebaik mungkin.

Kumpulan penyelidikan dari Universiti Oxford telah menemui sejenis d4dah yang mudah ditemui iaitu Dexamethasone yang mampu memperlahankan serangan jangkitan COVID-19.

Dexamethasone sebenarnya telah lama ditemui pada awal tahun 1960-an. Ia sejenis steroid yang berfungsi sebagai anti-keradangan. D4dah ini digunakan secara meluas untuk melegakan asma, alergik, dan bengkak. D4dah ini juga berkesan terhadap penyakit auto-imun (sistem imun yang menyerang tubuh badan) seperti penyakit kulit Lupus Erythematosus.

Namun, bagaimana d4dah ini mampu melawan penyakit virus ini yang mampu mewujudkan sebuah wabak yang berbahaya?

Majoriti pesakit COVID-19 tidak menunjukkan sebarang simptom-simptom awal yang ketara seperti batuk kering, demam, atau kehilangan deria rasa dan hidu.

Namun bagi golongan pesakit minoriti, simptom sebegini sangat ketara malah lebih teruk sehingga sesetengah pesakit perlukan terapi oksigen untuk memastikan paru-paru bernafas berterusan. Golongan inilah yang menjadi sasaran Dexamethasone untuk memperlihatkan kesan yang utuh melawan COVID-19.

Dalam sesetengah kes, sistem imun badan akan bereaksi lebih terhadap virus, kemudian menyerang sel-sel yang terjangkit. Serangan ini dikenali sebagai serangan cytokine (cytokine storm), di mana bahan kimia bernama cytokine dilepaskan oleh sel dari sistem imun, sekaligus menyebabkan berlaku keradangan melampau.

Di sini, Dexamethasone mengambil peranannya. D4dah ini apabila diserap memasuki tubuh, ia memperlahankan respon sistem imun dan melemahkan serangan cytokine itu. Seterusnya, d4dah ini menghalang serangan keradangan terhadap paru-paru dan jantung.

Dengan keupayaan Dexamethasone, ia diuji oleh para saintis dalam ujian d4dah COVID-19 terbesar bernama Randomised Evaluation of COVID-19 Therapy (RECOVERY).

Dalam ujian tersebut, para saintis mengkaji kesan d4dah tersebut kepada 2,000 orang pesakit dan bandingkan kepada 4,000 orang pesakit yang tidak mengambil d4dah.

Keputusan menunjukkan pesakit yang mengambil Dexamethasone mendapat perubahan sehingga kadar kematian berkurang sehingga 28 peratus dari kadar kematian biasa iaitu 40 peratus. Manakala pesakit kronik yang memerlukan oksigen, kadar kematian berkurang sebanyak 5 peratus (dari 25% hingga 20%).

Namun, Dexamethasone juga mempunyai kesan sampingan seperti d4dah lain. Keresahan, kesukaran tidur, dan berat berlebihan adalah kesan sampingan tersebut. Namun bagi pesakit yang berada dalam rawatan intensif, kesan sampingan ini dapat diatasi dengan bantuan doktor.

D4dah terdahulu sebelum Dexamethasone yang berpotensi sebagai ‘penawar’ kepada jangkitan COVID-19 tidak melalui ujian perbandingan klinikal ini sebelum dilabelkan sebagai d4dah yang berkesan. Seperti d4dah yang melawan penyakit Malaria iaitu Hydroxychloroquine. D4dah ini diuarkan oleh pengkaji Perancis bernama Didier Raoult namun ia dilabelkan sebagai d4dah penawar oleh President AS.

Walaupun d4dah ini menjadi saranan utama, dan Presiden Donald Trump mengambilnya, namun d4dah ini mampu meningkatkan risiko kematian pesakit COVID-19 jika diamalkan secara salah.

Walau bagaimanapun, Dexamethasone diisytiharkan oleh pengkaji Oxford sebagai d4dah penawar, kemudian d4dah ini diambil oleh Pentadbiran Makanan dan D4dah AS untuk mengurus kes-kes pesakit COVID-19.

Dexamethasone mudah didapati, kosnya murah sekitar US$6 (RM25.68). Jika pesakit dirawat selama 7 hingga 10 hari menggunakan d4dah tersebut, nyawa dapat diselamatkan dengan pengurangan kos rawatan sebanyak US$44 (RM188.32). Jika d4dah tersebut awal digunakan oleh UK, pengurangan 5,000 orang pesakit COVID-19 akan terjadi.

Apa yang penting adalah d4dah ini bersifat umum dan mempunyai stok global yang besar. Ini bermaksud pesakit yang mempunyai latar belakang marhaen tanpa rawatan rapi mampu mendapatkan Dexamethasone, berbanding d4dah lain yang bersifat esklusif kerana harga yang mahal.

Maka, d4dah yang berusia 60 tahun ini berupaya melawan jangkitan COVID-19, sementara mencari vaksin sebenar. Namun penggunaannya harus mendapat nasihat dari doktor berkenaan.